ΚΡΑΧΤΗΣ: Ολόκληρη η ομιλία του Αλέξη Τσίπρα στη ΔΕΘ.ΒΙΝΤΕΟ\nΟλόκληρη η ομιλία του Αλέξη Τσίπρα στη ΔΕΘ.ΒΙΝΤΕΟ\nΤο Εθνικό Σχέδιο Ανασυγκρότησης του ΣΥΡΙΖΑ, παρουσίασε ο Αλέξης Τσίπρας κατά τη διάρκεια της ομιλίας του στο Βελλίδειο..\nκαι ζήτησε «εκλογές τώρα, το συντομότερο δυνατόν, πριν συνεχιστεί η καταστροφή».\nΟ πρόεδρος του ΣΥΡΙΖΑ σημείωσε ότι με το συγκεκριμένο σχέδιο «θα αντικαταστήσουμε το μνημόνιο από τις πρώτες κιόλας μέρες της νέας διακυβέρνησης, προτού και ανεξάρτητα από την έκβαση της διαπραγμάτευσης».\nΤο Εθνικό Σχέδιο Ανασυγκρότησης περιλαμβάνει τους τέσσερις μεγάλους πυλώνες για την αντιστροφή της κοινωνικής και οικονομικής αποδιάρθρωσης, την ανόρθωση της οικονομίας και την έξοδο από τη κρίση, όπως είπε χαρακτηριστικά ο Αλέξης Τσίπρας.\nΟ πρώτος πυλώνας περιλαμβάνει το «πρόγραμμα μας για την άμεση αντιμετώπιση της ανθρωπιστικής κρίσης, εκτιμώμενου κόστος της τάξεως των 2 δις ευρώ, αποτελεί ένα ολοκληρωμένο πλέγμα παρεμβάσεων έκτακτης ανάγκης προκειμένου να υψώσουμε αμέσως ασπίδα προστασίας για τα πιο ευάλωτα κοινωνικά στρώματα», τόνισε και εξήγγειλε:\n1. Δωρεάν ρεύμα σε 300000 νοικοκυριά κάτω από το όριο της φτώχειας.\n2. Πρόγραμμα επιδότησης διατροφής με κουπόνια σίτισης σε 300.000 άπορες οικογένειες.\n3. Δωρεάν ιατρική περίθαλψη για όλους/ Δραστική μείωση συμμετοχής στη φαρμακευτική δαπάνη.\n4. Πρόγραμμα εξασφάλισης στέγης.\n5. Στήριξη χαμηλοσυνταξιούχων.\n6. Ειδική κάρτα μετακίνησης με τα μαζικά μέσα μεταφοράς.\n7. Κατάργηση της εξίσωσης του ειδικού φόρου κατανάλωσης στο πετρέλαιο θέρμανσης και κίνησης. Επαναφέρουμε τη λιανική τιμή εκκίνησης του πετρελαίου θέρμανσης στα €0,90 ανά λίτρο αντί για €1,20 που ισχύει σήμερα.\nΟ δεύτερος πυλώνας του Εθνικού Σχεδίου Ανασυγκρότησης που παρουσίασε ο πρόεδρος του ΣΥΡΙΖΑ περιλαμβάνει «μέτρα για την επανεκκίνηση της οικονομίας που έχουν ως προτεραιότητα την άρση της φορολογικής καταστολής στην πραγματική οικονομία, τη νέα σεισάχθεια βαρών, την ενίσχυση της ρευστότητας και της ζήτησης».\nΚάνοντας λόγο για «φοροεπιδρομή της κυβέρνησης στη μεσαία τάξη» δεσμεύθηκε για τα εξής:\n1. Μέτρα για την άμεση άρση της καταστολής στη πραγματική οικονομία:\ni. Συστήνουμε Ειδικές Επιτροπές Εξώδικου Διακανονισμού σε κάθε περιφέρεια για την Άμεση εκκαθάριση των βεβαιωμένων και ανείσπρακτων φορολογικών υποχρεώσεων μέχρι τις 31.12.2014\nii. Τα ποσά που θα προκύψουν από την εκκαθάριση ρυθμίζονται σε 84 μηνιαίες δόσεις και σε κάθε περίπτωση έτσι ώστε το συνολικό ποσό των ετήσιων δόσεων να είναι μέχρι το 20% του ετήσιου εισοδήματος του οφειλέτη.\niii. Σε αντίστοιχη διαδικασία ρύθμισης ληξιπρόθεσμων οφειλών προχωρούν και τα ασφαλιστικά ταμεία.\niv. Άμεση παύση ποινικών διώξεων και κατασχέσεων (κάρτα) τραπεζικών λογαριασμών, πρώτης κατοικίας, μισθών, κλπ, καθώς και χορήγηση φορολογικής ενημερότητας, σε όσους εντάσσονται στη διαδικασία ρύθμισης.\nv. Δωδεκάμηνη αναστολή διώξεων και αναγκαστικών μέτρων σε οφειλέτες με αποδεδειγμένο μηδενικό εισόδημα, που εντάσσονται στη ρύθμιση.\nvi. Κατάργηση της αντισυνταγματικής αυτόφωρης διαδικασία για οφειλές προς το Δημόσιο.\nvii. Κατάργηση της προκαταβολής 50% της βεβαιωθείσας οφειλής ως προϋπόθεση προσφυγής του φορολογουμένου στη Δικαιοσύνη, που οδηγεί σε στέρηση της δικαστικής προστασίας σε όσους δεν μπορούν να πληρώσουν.\n2. Άμεση Κατάργηση του ΕΝΦΙΑ.\n3. Επαναφορά αφορολόγητου στα 12.000 ευρώ\n4. Θεσμοθετούμε τη «νέα σεισάχθεια» για τη ρύθμιση των λεγόμενων «κόκκινων δανείων», που είναι προϋπόθεση για την εξυγίανση των χαρτοφυλακίων των τραπεζών, την αποκατάσταση της ρευστότητας, την ανακούφιση και την αναπτυξιακή επανεκκίνηση της οικονομίας.\nΟ Αλέξης Τσίπρας, στη συνέχεια παρουσίασε ενέργειες που θα έχουν ως στόχο την κάλυψη ρευστότητας στην πραγματική οικονομία:\n«Ίδρυση αναπτυξιακής τράπεζας και τραπεζών ειδικού σκοπού\nΕπαναφορά κατώτατου μισθού. Αυξάνουμε τον κατώτατο μισθό στα €751 για όλους τους εργαζόμενους, ανεξαρτήτως ηλικίας».\nΟ τέταρτος πυλώνας που παρουσίασε ο Αλέξης Τσίπρας περιλαμβάνει το σχέδιο ανάκτησης της εργασίας. Ο πρόεδρος του ΣΥΡΙΖΑ δεσμεύθηκε για:\n1. Άμεση επαναφορά της εργασιακής νομοθεσίας, της μετενέργειας, των εργασιακών δικαιωμάτων.\n2. Πρόγραμμα 300.000 νέων θέσεων εργασίας σε δημόσιο, ιδιωτικό τομέα και κοινωνική οικονομία.\n3. Διευρύνουμε τον αριθμό των δικαιούχων του επιδόματος ανεργίας\n«Προχωράμε άμεσα τη θεσμική και λειτουργική ενδυνάμωση των τριών κυττάρων της Δημοκρατίας: το Κοινοβούλιο, τη λαϊκή αυτοδιοίκηση και το συνδικαλισμό βάσης», ανέφερε ο κ. Τσίπρας και εξήγγειλε:\n(α). Προωθούμε την περιφερειακή συγκρότηση του κράτους. Ενισχύουμε, αρχικά, τη δημοκρατική συμμετοχή και διαφάνεια, την οικονομική αυτοτέλεια και την αποτελεσματική λειτουργία των δήμων και των περιφερειών. Οργανώνουμε τη συγκροτημένη μετάβαση στο αποκεντρωμένο κράτος των πολιτών.\n(β). Ενισχύουμε τους θεσμούς της αντιπροσωπευτικής δημοκρατίας και εισάγουμε νέες θεσμικές εφαρμογές άμεσης δημοκρατίας στη λειτουργία του πολιτικού συστήματος.\nΕισάγουμε θεσμούς, όπως η λαϊκή νομοθετική πρωτοβουλία, η λαϊκή αρνησικυρία και τα δημοψηφίσματα με πρωτοβουλία των πολιτών.\nΕνδυναμώνουμε το Κοινοβούλιο, ως νομοθετικό και ελεγκτικό θεσμό της εκτελεστικής εξουσίας, περιστέλλουμε δραστικά τη βουλευτική ασυλία, και καταργούμε το ιδιότυπο νομικό καθεστώς για την ποινική ευθύνη υπουργών, που θεσπίζει «μια φαύλη απόκλιση από τις αρχές της δημοκρατικής κοινωνίας.\n(γ). Επαναχαράσσουμε τον χάρτη λειτουργίας των μέσων μαζικής ενημέρωσης στην Ελλάδα. Ρυθμίζουμε το ραδιοτηλεοπτικό τοπίο, με τήρηση όλων των νόμιμων προϋποθέσεων και με αυστηρά οικονομικά, φορολογικά και ασφαλιστικά κριτήρια. Ενισχύουμε τα περιφερειακά μέσα ενημέρωσης. Δημιουργούμε μια πραγματικά δημόσια τηλεόραση, δημοκρατική, πολυφωνική και με υψηλή ποιότητα προγράμματος, με την επανασύσταση της ΕΡΤ από μηδενική βάση».\nΑπαντώντας όπως είπε ο ίδιος «στην κλασική αντίδραση σε κάθε πρόταση διεξόδου που καταθέτουμε εδώ και τρία χρόνια, που είναι η μονότονη ρήση : Και που θα βρείτε τα λεφτά;», έκανε λόγο για ένα «ρεαλιστικό και υλοποιήσιμο σχέδιο ανακούφισης και επανεκκίνησης της οικονομίας» και τόνισε ότι το σχέδιο είναι κοστολογημένο.\n«Θα καλυφθεί εξ ολοκλήρου από τις εξής δράσεις :\nΠρώτα από όλα από τα μέτρα και τις διαδικασίες ρυθμίσεων και εκκαθαρίσεων που παρουσίασα αναμένουμε διπλό όφελος.\nΔεύτερον με την αποφασιστική πάταξη της φοροδιαφυγής και του λαθρεμπορίου, που απαιτεί πάνω από όλα αποφασιστικότητα και πολιτική βούληση για συγκρούσεις με μεγάλα συμφέροντα», συμπλήρωσε.\nΣτη συνέχεια ο Αλέξης Τσίπρας παρουσίασε το «σχέδιο δράσης με εξάμηνο ορίζοντα υλοποίησης»:\n«Την αναβάθμιση και ραγδαία επίσπευση των ελέγχων στις ενδοομιλικές συναλλαγές, στις λίστες Λαγκάρντ, Λιχτενστάιν, εμβασμάτων, offshore εταιρειών και ακινήτων εξωτερικού.\nΤην αναβάθμιση και ραγδαία επίσπευση της εγκατάστασης συστημάτων εισροών-εκροών και μοριακών ιχνηθετών σε κάθε πρατήριο και δεξαμενή, ώστε να παταχθεί το λαθρεμπόριο στα καύσιμα.\n«Γνωρίζουμε παρά πολύ καλά τα δυσχερή οικονομικά μεγέθη που θα παραλάβουμε. Γνωρίζουμε το μέγεθος της καταστροφής που έχουν επιφέρει στη πραγματική οικονομία οι μονόδρομοι των μνημονιακών κυβερνήσεων. Είμαστε όμως ταυτόχρονα βαθιά πεπεισμένοι πως η μοναδική λύση για να βγει η χώρα από το τέλμα της ύφεσης, είναι η κινητοποίηση του κάθε Ελληνίδας και κάθε Έλληνα», είπε ο Αλέξης Τσίπρας και συμπλήρωσε:\n«Εμείς πιστεύουμε ότι μόνο δίνοντας όραμα και προοπτική στους ανθρώπους του μόχθου και της παραγωγής και ιδιαίτερα στις νέες και στους νέους επιστήμονες, μπορούμε ξανασηκώσουμε την Ελλάδα, να επανεκκινήσουμε την οικονομία. Με συλλογικό όραμα, σχέδιο και ελπίδα, μπορούμε να ξαναφέρουμε στο τόπο μας την ανάπτυξη. Όχι με τις εργαλειοθήκες του ΟΟΣΑ και τις συνταγές του ΔΝΤ. Αλλά με το πατριωτισμό, το φιλότιμο, τις ικανότητες του κάθε Έλληνα πολίτη, που θα μπει μπροστά, θα πάρει στις πλάτες του την υλοποίηση του Εθνικού Σχεδίου Ανασυγκρότησης. Αξιοποιώντας τις ανεκτίμητες δυνατότητες και τα συγκριτικά πλεονεκτήματα του τόπου μας και των ανθρώπων του».\n«Ο πρώτος κύκλος ανασυγκρότησης της κοινωνίας θα αρχίσει με την ενεργοποίηση δύο παράλληλων διαδικασιών. Με την πρώτη θα αρχίσουμε την κατά μέτωπο επίθεση στις εσωτερικές, τις ενδογενείς αιτίες της κρίσης.\nΚαι με τη δεύτερη θα αντιμετωπίσουμε τις εξωτερικές, διεκδικώντας μια νέα θέση και έναν νέο ρόλο για τη χώρα μας στην Ευρώπη, τα Βαλκάνια, τη Μεσόγειο, τον κόσμο», πρόσθεσε.\n«Ο ΣΥΡΙΖΑ σήμερα έδωσε απαντήσεις. Ρεαλιστικές και ανατρεπτικές συνάμα. Δεν κάναμε υποθέσεις. Αναλάβαμε δεσμεύσεις. Δεν μοιράσαμε υποσχέσεις. Μοιράσαμε ευθύνη. Γιατί έχουμε μπροστά μας ένα δύσβατο δρόμο. Η κυβέρνηση του ΣΥΡΙΖΑ δεν θα παραλάβει απλά καμένη γη. Αλλά μια χώρα διχασμένη και διαλυμένη, πολιτικά κοινωνικά και οικονομικά. Η ευθύνη μας : Να την επανενώσουμε όλες και όλοι μαζί. Και να την οδηγήσουμε στο ασφαλές και γόνιμο έδαφος της ανασυγκρότησης, της ανάπτυξης, της δημοκρατίας και της κοινωνικής δικαιοσύνης», υπογράμμισε ο πρόεδρος του ΣΥΡΙΖΑ.\n«Επίθεση» του Αλέξη Τσίπρα στην κυβέρνηση\nΕπίθεση στην κυβέρνηση εξαπέλυσε ο πρόεδρος του ΣΥΡΙΖΑ, Αλέξης Τσίπρας, κατά τη διάρκεια της ομιλίας του, λέγοντας χαρακτηριστικά ότι ο Πρωθυπουργός, Αντώνης Σαμαράς και ο Αντιπρόεδρος της Κυβέρνησης, Ευάγγελος Βενιζέλος «έχουν αναλάβει πρόθυμα τον ρόλο του υπάκουου μαθητή και του γραμματοκομιστή των γερμανικών συμφερόντων».\n«Έφτασαν στο σημείο να συναινέσουν άκριτα στις αδιέξοδες οικονομικές κυρώσεις ενάντια στη Ρωσία, αδιαφορώντας για το κόστος στην Ελληνική οικονομία. Εμπλέκοντας τη χώρα, παρά τη δραματική οικονομική κατάσταση στην οποία βρίσκεται, σ' έναν επικίνδυνο οικονομικό πόλεμο που φέρνει όλη την Ευρώπη πίσω στην ψυχροπολεμική εποχή», ανέφερε και πρόσθεσε:\n«Όχι μόνο δε λογαριάζουν το κόστος των επιλογών τους, αλλά επιμένουν να αρνούνται πεισματικά να υπερασπιστούν τα εθνικά μας συμφέροντα στα διεθνή φόρα. Με κορυφαίο γεγονός την ανιστόρητη στάση της Ελλάδας στη κρίσιμη ψηφοφορία στη Γενική Συνέλευση του ΟΗΕ για τη προστασία της εθνικής κυριαρχίας και υπόστασης των υπερχρεωμένων κρατών, από τα κοράκια της Διεθνούς κερδοσκοπίας. Εκεί όπου απομονώθηκε φανερά η Γερμανία της κ. Μέρκελ».\n«Η πρότασή μας για άμεσο τερματισμό της λιτότητας και συντονισμένες ενέργειες με στόχο την ενίσχυση της ζήτησης», επισήμανε ο πρόεδρος του ΣΥΡΙΖΑ και συμπλήρωσε ότι «οι προτάσεις μας για την αμοιβαιοποίηση του χρέους και για ένα γενναίο επενδυτικό πακέτο αναπτυξιακών επενδύσεων στη περιφέρεια, δεν αποτελούν πια φωνή βοώντος στην έρημο. Αλλά τη μόνη ρεαλιστική πρόταση για τη βιώσιμη έξοδο από την κρίση και τη δημοκρατική ανασύνταξη της Ευρώπης».\nΟ πρόεδρος του ΣΥΡΙΖΑ κατηγόρησε τον Πρωθυπουργό ότι «κοροϊδεύει τον ελληνικό λαό και μαζί και τον εαυτό του», ενώ είπε και ότι είναι «απολύτως ακατάλληλος» να διαπραγματευθεί. Παράλληλα τόνισε ότι ο ΣΥΡΙΖΑ ζητάει τη σύγκληση «Ευρωπαϊκής Διάσκεψης Χρέους» για τη διαχείριση της υπερχρέωσης της Ευρωζώνης.\n«Ζητάμε άμεση προσφυγή στη λαϊκή ετυμηγορία και ισχυρή εντολή διαπραγμάτευσης με στόχο:\n-Τη διαγραφή του μεγαλύτερου μέρους της ονομαστικής αξίας του χρέους, ώστε να γίνει βιώσιμο. Έγινε για τη Γερμανία το 1953. Να γίνει και για την Ελλάδα το 2014.\n-«Ρήτρα ανάπτυξης» στην αποπληρωμή του υπόλοιπου, έτσι ώστε να εξυπηρετείται από την ανάπτυξη και όχι από το πλεόνασμα του προϋπολογισμού.\n-Περίοδο χάριτος, δηλαδή «moratorium», στην εξυπηρέτησή του, για την άμεση εξοικονόμηση πόρων για την ανάπτυξη.\n-Εξαίρεση του προγράμματος δημόσιων επενδύσεων από τους περιορισμούς του Συμφώνου Σταθερότητας και Ανάπτυξης.\n-Συμφωνία για «Ευρωπαϊκό New Deal», με δημόσιες επενδύσεις για την ανάπτυξη και χρηματοδότηση από την Ευρωπαϊκή Τράπεζα Επενδύσεων.\n-Ποσοστική χαλάρωση από την Ευρωπαϊκή Κεντρική Τράπεζα, με απευθείας αγορά κρατικών ομολόγων», σημείωσε.\n«Δηλώνουμε για ακόμα μία φορά ότι το θέμα του κατοχικού δανείου είναι για μας ανοικτό. Καθαρές κουβέντες. Το γνωρίζουν πλέον οι εταίροι μας. Εμείς είμαστε έτοιμοι για τη διαπραγμάτευση και εργαζόμαστε για τη διαμόρφωση των ευρύτερων δυνατών συνεργασιών στην Ευρώπη.\nΗ κυβέρνηση Σαμαρά είναι έτοιμη για άλλη μια φορά να αποδεχτεί ό,τι οι πιστωτές αποφασίσουν και η μόνη συμμαχία που οικοδομεί είναι με τη γερμανική κυβέρνηση.\nΑυτή είναι η διαφορά μας και αυτό είναι εντέλει το δίλλημα:\nΕυρωπαϊκή διαπραγμάτευση με κυβέρνηση ΣΥΡΙΖΑ ή συνυπογραφή όλων των αποφάσεων των δανειστών για την Ελλάδα, από τη κυβέρνηση Σαμαρά. Με δυο λόγια, το δίλημμα είναι: Διαπραγμάτευση ή μη διαπραγμάτευση. Ανάπτυξη ή λιτότητα. ΣΥΡΙΖΑ ή Νέα Δημοκρατία», κατέληξε ο πρόεδρος του ΣΥΡΙΖΑ.\nΕΜΠΑΡΓΚΟ 7.30 μ.μ.\nΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣΟΜΙΛΙΑ ΤΟΥ ΠΡΟΕΔΡΟΥ ΤΟΥ ΣΥΡΙΖΑ ΑΛΕΞΗ ΤΣΙΠΡΑ\nΣΤΟ ΣΥΝΕΔΡΙΑΚΟ ΚΕΝΤΡΟ Ι. ΒΕΛΛΙΔΗΣ\nΜε μεγάλη χαρά βρίσκομαι και πάλι στη Διεθνή Έκθεση Θεσσαλονίκης.\nΗ παρουσία μου εδώ είναι ουσιαστική.\nΒρίσκομαι απέναντί σας για να πω αλήθειες και να δεσμευτώ απέναντί στον Ελληνικό λαό, σ’ ένα σχέδιο ελπίδας, προοπτικής και δικαιοσύνης για την έξοδο από τη κρίση.\nΟρίζοντας τις βασικές συντεταγμένες της νέας, μεταμνημονιακής πορείας του τόπου.\nΔίνοντας συγκεκριμένο ρεαλιστικό και κοστολογημένο προγραμματικό περιεχόμενο στις βασικές αξίες και αρχές της κυβερνητικής πολιτικής του ΣΥΡΙΖΑ:\nΣτην κοινωνική δικαιοσύνη, την αλληλεγγύη και την ισότητα, στο κράτος δικαίου, τη διαφάνεια και την αξιοκρατία, στην οικονομική ασφάλεια και την αξιοπρεπή διαβίωση όλων των πολιτών.\nΜας αφήνει αδιάφορους η παλαιοκομματική εθιμοτυπία των φθινοπωρινών υποσχέσεων στους Θεσσαλονικείς, οι οποίες ξεχνιούνται μόλις απογειωθεί το αεροπλάνο του εκάστοτε Πρωθυπουργού για την Αθήνα.\nΓνωρίζουμε τα χρόνια προβλήματα αυτής της πόλης, έχουμε βασανιστεί αρκετά για να βρούμε τις λύσεις τους.\nΓια το πως θα απελευθερωθεί η δυναμική της Θεσσαλονίκης – που την πνίγει ο υδροκεφαλισμός και η εσωστρέφεια του συγκεντρωτικού και διαπλεκόμενου κράτους.\nΓια τον πρωταγωνιστικό ρόλο που μπορεί και πρέπει να αναλάβει στην αναγκαία διαβαλκανική συνεργασία και τη βαλκανική υπανάπτυξη, ιδιαίτερα στους τομείς του πολιτισμού, της οικονομίας και του περιβάλλοντος.\nΠόσο δε μάλλον στις μέρες μας, όπου σε ένα περιβάλλον διεθνούς αναστάτωσης, αβεβαιότητας και ρευστότητας, έχουμε ανάγκη η Θεσσαλονίκη, η Βόρειος Ελλάδα να γίνει το επίκεντρο ενός νέου περιφερειακού πόλου συνανάπτυξης και σταθερότητας, μακριά από τις παρωχημένες εθνικιστικές ιδεοληπτικές συμπεριφορές που τόσο πολύ ταλαιπώρησαν τα Βαλκάνια στο πρόσφατο παρελθόν.\nΣ’ ένα τέτοιο διεθνή περίγυρο, η Ελλάδα μπορεί και πρέπει να συμπεριφέρεται ως υπεύθυνη ευρωπαϊκή δύναμη, αλλά με ρόλο αξιόπιστου συνομιλητή διεθνώς.\nΌχι τελευταίου τροχού της άμαξας, παρακολουθητή των εξελίξεων.\nΑσφαλώς εντός των δυνατοτήτων της, αλλά με τόλμη. Χωρίς σύμπλεγμα πολιτικού επαρχιωτισμού.\nΜόνο με ενεργητική και πολυδιάστατη εξωτερική πολιτική θα μπορεί να διασφαλίζει τα συμφέροντά της.\nΞεφεύγοντας τόσο από το ρόλο του υπάκουου μαθητή όσο και του γραμματοκομιστή των γερμανικών συμφερόντων.\nΡόλο που πρόθυμα έχουν αναλάβει οι κ.κ.Σαμαράς και Βενιζέλος.\nΠου έφτασαν μάλιστα στο σημείο να συναινέσουν άκριτα στις αδιέξοδες οικονομικές κυρώσεις ενάντια στη Ρωσία, αδιαφορώντας για το κόστος στην Ελληνική οικονομία.\nΕμπλέκοντας τη χώρα, παρά τη δραματική οικονομική κατάσταση στην οποία βρίσκεται, σ’ έναν επικίνδυνο οικονομικό πόλεμο που φέρνει όλη την Ευρώπη πίσω στην ψυχροπολεμική εποχή.\nΟι κ.κ. Σαμαράς και Βενιζέλος όχι μόνο δε λογαριάζουν το κόστος των επιλογών τους, αλλά επιμένουν να αρνούνται πεισματικά να υπερασπιστούν τα εθνικά μας συμφέροντα στα διεθνή φόρα.\nΜε κορυφαίο γεγονός την ανιστόρητη στάση της Ελλάδας στη κρίσιμη ψηφοφορία στη Γενική Συνέλευση του ΟΗΕ για τη προστασία της εθνικής κυριαρχίας και υπόστασης των υπερχρεωμένων κρατών, από τα κοράκια της Διεθνούς κερδοσκοπίας.\nΕκεί όπου απομονώθηκε φανερά η Γερμανία της κας Μέρκελ.\nΑλλά και εκεί όπου η υπερχρεωμένη Ελλάδα, συντάχθηκε με τα συμφέροντα των κερδοσκόπων, απέχοντας από τη ψηφοφορία.\nΜια στάση που αναδεικνύει τον ηθικό και πολιτικό αμοραλισμό της κυβέρνησης Σαμαρά.\nΜιας κυβέρνησης που δε λογοδοτεί, απ’ ό,τι φαίνεται, στον Ελληνικό λαό, αλλά στα λόμπι των δανειστών και των διεθνών κερδοσκοπικών funds.\nΕπιτρέψτε μου όμως να επιστρέψω στη βασική ύλη της σημερινής μου ομιλίας που είναι η οικονομία και ιδιαίτερα η δυνατότητα εξόδου από αυτή τη πρωτοφανή κρίση που βιώνει με δραματικό τρόπο ο λαός μας τα τελευταία χρόνια.\nΜιας κρίσης που όχι μόνο δεν αποτελεί παρελθόν, αλλά είναι παρούσα και υποτροπιάζει τόσο στην Ελλάδα όσο και στην Ευρώπη.\nΜε τη διαφορά ότι τουλάχιστον στην Ευρώπη, ολοένα και περισσότεροι το συνειδητοποιούν και κρούουν το κώδωνα του κινδύνου για αλλαγή πολιτικής.\nΔε μιλάνε για success story, όπως εδώ.\nΗ Ελλάδα του κυρίου Σαμαρά κινείται με ταχύτητα προς τα πίσω, σε μια Ευρώπη που κάνει, έστω και δειλά, βήματα προς τα εμπρός.\nΓιατί, επιτέλους, συνειδητοποιεί ότι η λιτότητα, εκτός από ατελέσφορη και αδιέξοδη στην αντιμετώπιση της κρίσης, τώρα αποδεικνύεται και επικίνδυνη.\nΓιατί μεταλλάσσει την κρίση, για μία ακόμη φορά:\nΑρχικά από χρηματοπιστωτική σε δημοσιονομική, στη συνέχεια από δημοσιονομική σε κρίση της πραγματικής οικονομίας, και τώρα σε αρχόμενη κρίση αποπληθωρισμού.\nΟ αποπληθωρισμός είναι μία ακόμα προβλέψιμη παρενέργεια της λιτότητας, που θα παροξύνει τα δυσμενή αποτελέσματα όλων των προηγούμενων φάσεων της κρίσης και θα ξαναρίξει την Ευρώπη στην ύφεση.\nΩς αρνητική συνέπεια της δογματικής εμμονής του στη νεοφιλελεύθερη λιτότητα, το ευρωπαϊκό πολιτικό κατεστημένο υποχρεώνεται σήμερα σε οριακές, αλλά εμφανείς, αναπροσαρμογές επιβίωσης.\nΑναγκάζονται οι ίδιοι να προκαλούν ρωγμές στο τείχος που έχουν ορθώσει, μήπως και προλάβουν τα χειρότερα.\nΗ Ελλάδα του κυρίου Σαμαρά, όμως, δεν είναι απλώς απούσα από τις διεργασίες στην Ευρώπη.\nΕίναι για άλλη μια φορά στη λάθος όχθη του ποταμού.\nΕίναι ένα βήμα πίσω από την κυρία Μέρκελ. Απλώς την ακολουθεί.\nΣυντάσσεται με τις δυνάμεις του χθες που αμύνονται.\nΑντίθετα, ο ΣΥΡΙΖΑ είναι σημείο αναφοράς σε όλη την Ευρώπη για μια μεγάλη και αναγκαία αλλαγή στρατηγικής.\nΜαζί μας συντάσσονται οι δυνάμεις του αύριο που, με αφετηρία τον πολύπαθο ευρωπαϊκό Νότο, σταδιακά κάνουν την παρουσία τους όλο και πιο πολύ αισθητή.\nΓίνεται, πια, συνείδηση στην Ευρώπη ότι ο νεοφιλελευθερισμός απέτυχε και ότι ο μόνος ρεαλιστικός δρόμος για την έξοδο από την κρίση είναι ο προοδευτικός δρόμος.\nΜε αλληλεγγύη και κοινωνική δικαιοσύνη.\nΌχι με λιτότητα και εξοντωτικά για τις κοινωνίες προγράμματα.\nΟ κίνδυνος να ξαναβυθιστεί η Ευρώπη στην ύφεση και να εξαγάγει τη δική της κρίση στην παγκόσμια οικονομία καθιστά την άμεση πολιτική αλλαγή στη χώρα μας και την επερχόμενη εκλογική νίκη του ΣΥΡΙΖΑ, προϋπόθεση κοινωνικής σωτηρίας για την Ελλάδα αλλά ταυτόχρονα και πρόκληση για την αναγκαία στροφή στην Ευρώπη.\nΗ πρότασή μας για άμεσο τερματισμό της λιτότητας και συντονισμένες ενέργειες με στόχο την ενίσχυση της ζήτησης.\nΟι προτάσεις μας για την αμοιβαιοποίηση του χρέους και για ένα γενναίο επενδυτικό πακέτο αναπτυξιακών επενδύσεων στη περιφέρεια, δεν αποτελούν πια φωνή βοώντος στην έρημο.\nΑλλά τη μόνη ρεαλιστική πρόταση για τη βιώσιμη έξοδο από την κρίση και τη δημοκρατική ανασύνταξη της Ευρώπης.\nΚαι ως εκ τούτου, αποκτά ολοένα και μαζικότερο ακροατήριο.\nΣτα δυο χρόνια που ακολούθησαν τις δραματικές εκλογές του 2012, άλλαξαν πολλά.\nΌχι μόνο στην Ελλάδα αλλά παντού στο κόσμο και στην Ευρώπη.\nΌταν εμείς πρώτοι, πριν δυο χρόνια, προτείναμε ευρωπαϊκές λύσεις στην κρίση, μας απανατούσαν ότι είμαστε εκτός πραγματικότητας, διότι η Ευρωζώνη δεν είχε τη θεσμική δυνατότητα για κοινούς μηχανισμούς διαχείρισης της κρίσης.\nΤην απέκτησε παρακάμπτοντας τους θεσμούς. Δυστυχώς, όμως, συνέδεσε αυτούς τους μηχανισμούς με Μνημόνια εσωτερικής υποτίμησης στα κράτη-μέλη της.\nΑυτό ήταν μια πολιτική επιλογή. Μια πολιτική επιλογή που βυθίζει την Ευρώπη στην ύφεση και ανακυκλώνει τη κρίση.\nΓια αυτό και μπορεί και πρέπει να αλλάξει, ως αποτέλεσμα μετατοπίσεων στους πολιτικούς συσχετισμούς.\nΣας θυμίζω επίσης ότι, στη συνέχεια, μας είπαν πως η Ευρωπαϊκή Κεντρική Τράπεζα πρέπει να αγοράζει με φειδώ κρατικά ομόλογα στη δευτερογενή αγορά, γιατί διαφορετικά αυτό θα συνιστούσε έμμεση χρηματοδότηση της δημοσιονομικής πολιτικής, η οποία απαγορεύεται από το Καταστατικό της Τράπεζας.\nΈως ότου, το καλοκαίρι του 2012, ο Μάριο Ντράγκι ανακοίνωσε ότι η Τράπεζα θα προχωρούσε σε απεριόριστες αγορές, μόλις αυτό κρινόταν αναγκαίο.\nΣτη συνέχεια, μας είπαν ότι η Ευρωπαϊκή Κεντρική Τράπεζα δεν θα μπορούσε να ακολουθήσει την Ομοσπονδιακή Τράπεζα των ΗΠΑ και άλλες κεντρικές τράπεζες στην πολιτική της νομισματικής χαλάρωσης.\nΜέχρι που, πρόσφατα, έπεσε και αυτό το κάστρο των νεοφιλελεύθερων ιδεολογημάτων,\nΤώρα πια η Ευρώπη συζητά ακόμα και την απευθείας αγορά κρατικών ομολόγων, που από την αρχή είχαμε υποστηρίξει.\nΌπως, επίσης, συζητά και το ενδεχόμενο της επεκτατικής δημοσιονομικής πολιτικής με χαλάρωση των δημοσιονομικών στόχων, για ευρείας κλίμακας ευρωπαϊκά επενδυτικά προγράμματα και ό,τι άλλο χρειαστεί, για να αποτραπεί ο αποπληθωρισμός και ένα νέο επεισόδιο ύφεσης.\nΌταν εμείς προτείναμε απευθείας αγορά κρατικών ομολόγων από την Ευρωπαϊκή Κεντρική Τράπεζα και επεκτατική δημοσιονομική πολιτική, οι πολιτικοί μας αντίπαλοι εδώ μας χλεύαζαν, μέσα στην άγνοια και το δογματισμό τους, ότι δήθεν διατυπώναμε προτάσεις αντιευρωπαϊκές και ανέφικτες.\nΣήμερα οι προτάσεις αυτές είναι στο επίκεντρο του ενδιαφέροντος της ΕΚΤ.\nΜε μόνη διαφορά ότι δεν έχει σημασία μόνο το τι κάνεις αλλά και πότε το κάνεις.\nΣήμερα οι αναγκαίες ρωγμές στο τείχος του Βερολίνου που επιχειρούνται από την ΕΚΤ μπορεί να είναι πολύ λίγες και πολύ αργοπορημένες για να αντιμετωπίσουν την έκταση του προβλήματος.\nΤο αδιέξοδο της λιτότητας είναι κυρίως ορατό στην Ελλάδα. Και είναι αντιληπτό σε όλη την Ευρώπη.\nΔεν σκοπεύω να σας κουράσω με την απόδειξη της αποτυχίας των Μνημονίων.\nΑναλύσαμε την καταστροφή, σε όλες τις λεπτομέρειές της, πέρσι και πρόπερσι από αυτό εδώ το βήμα.\nΑυτό που ίσως αξίζει να προστεθεί στους δείκτες της καταστροφή, είναι ο αποπληθωρισμός.\nΤο 2013 ήταν της τάξης του 0,9%, ενώ το 2014 αναμένεται ότι θα κινηθεί συξημένος στο 1,4%.\nΟ αποπληθωρισμός απειλεί να ξαναρίξει τη χώρα μας στον πάτο της ύφεσης πριν αυτή προλάβει να βγει από το πηγάδι.\nΠρόσθετη απόδειξη της αποτυχίας του προγράμματος της «εσωτερικής υποτίμησης» στην Ελλάδα ότι, δια στόματος Πρωθυπουργού, από αυτό εδώ το βήμα το περασμένο Σάββατο, η μνημονιακή υπερφορολόγηση των χαμηλών και μεσαίων εισοδημάτων, όχι απλώς συνεχίζεται, αλλά εδραιώνεται.\nΟ κ. Σαμαράς μονιμοποίησε το χαράτσι, με τη μορφή του λεγόμενου ΕΝΦΙΑ.\nΜονιμοποίησε την «έκτακτη» εισφορά αλληλεγγύης, όπως και την αύξηση στον ειδικό φόρο κατανάλωσης στο πετρέλαιο θέρμανσης.\nΥποσχέθηκε, όμως, και μια παγκόσμια πρωτοτυπία: Ανάπτυξη σε συνθήκες δημοσιονομικής καταστολής, με την εσωτερική αγορά διαλυμένη και τις επενδύσεις να απομειώνονται διαρκώς.\nΓιατί η αποεπένδυση στην ελληνική οικονομία συνεχίζεται. Ο ακαθάριστος σχηματισμός παγίου κεφαλαίου ως ποσοστό του ΑΕΠ, από 26,7% το 2007, έχει κατρακυλήσει στο 13% το 2013.\nΚαι συνεχίζεται στο δεύτερο τρίμηνο του 2014 η μείωσή του σε ετήσια βάση, σε αξία και ως ποσοστό του ΑΕΠ κατά 0,8%.\nΈτσι, λοιπόν, στο πρώτο εξάμηνο το 2014, η ύφεση ήταν 0,7%.\nΑυτό σημαίνει ότι για να επιτευχθεί ο φετινός στόχος για μεγέθυνση του ΑΕΠ κατά 0,6% , απαιτείται τα επόμενα δύο τρίμηνα μεγέθυνση 3,8 ποσοστιαίων μονάδων. Πράγμα ανέφικτο.\nΑκόμα, όμως, κι αν ο εξωπραγματικός αυτός ποσοτικός στόχος ευοδωνόταν, δεν θα συμβάδιζε με καμία ποιοτική μεταβολή στην κοινωνία και την οικονομία.\nΔεν θα άλλαζαν σε τίποτα οι συνθήκες κατάρρευσης που επικρατούν σε κάθε έκφανση και σε κάθε τομέα της κοινωνικής και οικονομικής δραστηριότητας.\nΗ οικονομική αποδιάρθρωση και η κοινωνική ερήμωση δεν αλλάζουν από οριακές μεταβολές στο πρόσημο του ΑΕΠ.\nΜε την πολιτική των κυρίων Σαμαρά και Βενιζέλου, η Ελλάδα είναι καταδικασμένη να βολοδέρνει ανάμεσα στην ύφεση και τη στασιμότητα, με σταθερά υψηλή ανεργία και ασταθή και χαμηλά αμειβόμενη εργασία.\nΕπιπλέον , όμως, ο κ. Σαμαράς, δεν υπόσχεται μόνο ανάπτυξη χωρίς επενδύσεις, αλλά και έξοδο από τη κρίση χωρίς απομείωση του δημόσιου χρέους της χώρας.\nΧωρίς καμία αναφορά για το στόχο αλλά και την αξία της διαπραγμάτευσης για το χρέος.\nΕίναι ένα εύλογο ερώτημα, βέβαια, τι να την κάνει τη στρατηγική για τη διαπραγμάτευση κάποιος που δεν έχει σκοπό να διαπραγματευτεί.\nΓιατί κατά καιρούς, σε συγχορδία με τους δανειστές, διακηρύσσει ότι το χρέος είναι βιώσιμο.\nΠροχθές μάλιστα μας είπε ότι περιμένει να του απονείμουν οι δανειστές και πιστοποιητικό βιωσιμότητας.\nΑν, όμως, ο ίδιος ισχυρίζεται ότι είναι βιώσιμο το χρέος και με τη βούλα των δανειστών, που τη διαφημίζει μάλιστα, τότε είναι σα να αποδέχεται ότι δεν υπάρχει καν αντικείμενο διαπραγμάτευσης!\nΤι θα έλεγε δηλαδή η ελληνική κυβέρνηση στην ακυρωθείσα σύσκεψη της Νέας Υόρκης;\nΌτι το χρέος είναι βιώσιμο και ως εκ τούτου η συνάντηση δεν έχει αντικείμενο;\nΦίλες και φίλοι, ας μη γελιόμαστε.\nΟ κ. Σαμαράς, κοροϊδεύει τον ελληνικό λαό και μαζί και τον εαυτό του.\nΘα μπορούσε κανείς να διακωμωδήσει αυτή τη στάση.\nΤα πράγματα όμως είναι πια πολύ σοβαρά για να ασχολούμαστε με τέτοιου επιπέδου επιχειρήματα.\nΕίμαστε υποχρεωμένοι να πούμε αλήθειες στον ελληνικό λαό, όσο δυσάρεστες κι αν είναι.\nΟ ελληνικός λαός πρέπει να γνωρίζει το αυτονόητο:\nΌτι είναι αδύνατο η χώρα μας να βγει από την υφεσιακή κρίση, να ανακάμψει και να αναπτυχθεί με βιώσιμο τρόπο, όταν υπόκειται στο συνδυασμό πολλαπλών αρνητικών παραμέτρων:\nΔημόσιο χρέος σχεδόν δύο φορές το ΑΕΠ , ιδιωτικός δανεισμός, με τη μορφή οφειλών στο Δημόσιο, τα ασφαλιστικά ταμεία και τις τράπεζες, ίσος σχεδόν με ένα ΑΕΠ.\nΚαι επιπλέον με μνημονιακή υποχρέωση για πλεόνασμα €10 δις το χρόνο, μόνο για την αποπληρωμή τόκων.\nΤο τελικό αποτέλεσμα δεν μπορεί παρά να είναι αρνητικό. Γιατί ως γνωστόν ο κύκλος δε τετραγωνίζεται.\nΑυτή την αυτονόητη αλήθεια, τη γνωρίζουν φυσικά και οι εταίροι μας.\nΆρα, η αναδιάρθρωση του δημόσιου χρέους της χώρας είναι σε κάθε περίπτωση μια αναπόφευκτη εξέλιξη.\nΤο ζητούμενο είναι πως θα γίνει, με ποιους όρους θα συνοδεύεται και υπό ποιες προϋποθέσεις.\nΘα δώσει προοπτική ουσιαστικής και κοινωνικά βιώσιμης λύσης ή θα υποθηκεύσει ακόμη περισσότερο τη κυριαρχία της χώρας, παραδίδοντας το σύνολο της οικονομίας μας στα χέρια των δανειστών;\nΘα γίνει με όρους που θα ευνοούν την ανάπτυξη ή με όρους νέων σκληρών μέτρων λιτότητας που θα μετατρέπουν τα μνημόνια σε καθεστώς και θα βυθίζουν ακόμα περισσότερο τις παραγωγικές δυνατότητες της πατρίδας μας;\nΑυτά είναι τα ερωτήματα!\nΓια αυτό λοιπόν είναι κρίσιμο το πώς θα πάει η Ελλάδα να διεκδικήσει λύση βιώσιμη στο θέμα του χρέους.\nΜε ποια στρατηγική, με ποιο πολιτικό σχέδιο.\nΘα πάει μόνη απέναντι σε όλους ή θα διεκδικήσει συμμαχίες σε ευρωπαϊκό επίπεδο;\nΩς ουραγός της γερμανικής στρατηγικής, ή ως αιχμή του δόρατος για τις αναγκαίες αλλαγές στην Ευρώπη;\nΠάγια θέση του ΣΥΡΙΖΑ είναι ότι η Ελλάδα δεν αποτελεί ειδική περίπτωση και η κρίση χρέους δεν είναι ελληνική αλλά ευρωπαϊκή.\nΓια αυτό και ζητάμε τη σύγκληση «Ευρωπαϊκής Διάσκεψης Χρέους» για τη διαχείριση της υπερχρέωσης της Ευρωζώνης.\nΜε στόχο μια λύση ανάλογη με αυτήν που έδωσε η Διεθνής Διάσκεψη του Λονδίνου για την ίδια τη Γερμανία.\nΗ διαπραγμάτευση για τη λύση χρειάζεται συγκεκριμένο πολιτικό σχέδιο.\nΠροϋποθέτει – αν μη τι άλλο - διαφωνία για το επίδικο αντικείμενο.\nΔιαφωνία για την ασκούμενη πολιτική και τα αποτελέσματά της.\nΑλλά ο κ. Σαμαράς δε διαφωνεί σε τίποτα.\nΑντιθέτως συμφωνεί σε όλα.\nΑκούει και υπακούει στην κυρία Μέρκελ.\nΓια αυτό και είναι ακατάλληλος να διαπραγματευτεί.\nΜόλις πριν από μία εβδομάδα, από αυτό εδώ το βήμα, για πολλοστή φορά ανέλυε τα θετικά αποτελέσματα της λιτότητας.\nΠου σημαίνει ότι με τη σημερινή κυβέρνηση, η συνέχιση της λιτότητας θα συνοδεύει ως όρος οποιαδήποτε ρύθμιση αποφασίσουν οι δανειστές για το δημόσιο χρέος της χώρας.\nΓι’ αυτό και εμείς υποστηρίζουμε ότι αυτή η κυβέρνηση ούτε θέλει ούτε μπορεί να υπερασπιστεί τα εθνικά συμφέροντα και να διαπραγματευτεί, να διεκδικήσει μια βιώσιμη λύση για τον ελληνικό λαό.\nΜόνο μια κυβέρνηση με νωπή λαϊκή εντολή και ευρεία κοινωνική στήριξη, σε μια εγκεκριμένη από τη πλειοψηφία του λαού μας εθνική στρατηγική, μπορεί να φέρει αποτελέσματα.\nΚαι για το λόγο αυτό ζητάμε εκλογές τώρα, το συντομότερο δυνατόν, πριν συνεχιστεί η καταστροφή.\nΔε ζητάμε εκλογές γιατί βιαζόμαστε να κυβερνήσουμε.\nΖητάμε εκλογές γιατί δε μπορεί άλλο να περιμένει ο τόπος και να υπομένει ο λαός μας.\nΖητάμε εκλογές γιατί το απαιτεί το συμφέρον του λαού και του τόπου.\nΖητάμε ισχυρή εντολή αυτοδυναμίας και ακόμα πιο ισχυρή κοινωνική συμπόρευση και στήριξη για να διεκδικήσουμε τη καλύτερη δυνατή συμφωνία προς όφελος του λαού μας, στην Ευρώπη.\nΖητάμε άμεση προσφυγή στη λαϊκή ετυμηγορία και ισχυρή εντολή διαπραγμάτευσης με στόχο:\n Τη διαγραφή του μεγαλύτερου μέρους της ονομαστικής αξίας του χρέους, ώστε να γίνει βιώσιμο. Έγινε για τη Γερμανία το 1953. Να γίνει και για την Ελλάδα το 2014.\n «Ρήτρα ανάπτυξης» στην αποπληρωμή του υπόλοιπου, έτσι ώστε να εξυπηρετείται από την ανάπτυξη και όχι από το πλεόνασμα του προϋπολογισμού.\n Περίοδο χάριτος, δηλαδή «moratorium», στην εξυπηρέτησή του, για την άμεση εξοικονόμηση πόρων για την ανάπτυξη.\n Εξαίρεση του προγράμματος δημόσιων επενδύσεων από τους περιορισμούς του Συμφώνου Σταθερότητας και Ανάπτυξης.\n Συμφωνία για «Ευρωπαϊκό New Deal», με δημόσιες επενδύσεις για την ανάπτυξη και χρηματοδότηση από την Ευρωπαϊκή Τράπεζα Επενδύσεων.\n Ποσοστική χαλάρωση από την Ευρωπαϊκή Κεντρική Τράπεζα, με απευθείας αγορά κρατικών ομολόγων.\nΤέλος, δηλώνουμε για ακόμα μία φορά ότι το θέμα του κατοχικού δανείου είναι για μας ανοικτό. Καθαρές κουβέντες. Το γνωρίζουν πλέον οι εταίροι μας.\nΘα γίνει επίσημη ελληνική θέση από τη πρώτη μέρα που θα βρεθούμε στο τιμόνι της χώρας.\nΕμείς είμαστε έτοιμοι για τη διαπραγμάτευση και εργαζόμαστε για τη διαμόρφωση των ευρύτερων δυνατών συνεργασιών στην Ευρώπη.\nΑυτή είναι η διαφορά μας και αυτό είναι εντέλει το δίλλημα :\nΕυρωπαϊκή διαπραγμάτευση με κυβέρνηση ΣΥΡΙΖΑ ή συνυπογραφή όλων των αποφάσεων των δανειστών για την Ελλάδα, από τη κυβέρνηση Σαμαρά.\nΜε δυο λόγια, το δίλλημα είναι :\nΔιαπραγμάτευση ή μη διαπραγμάτευση.\nΑνάπτυξη ή λιτότητα.\nΣΥΡΙΖΑ ή Νέα Δημοκρατία.\nΕξασφαλίζοντας μια κοινωνικά βιώσιμη λύση στο θέμα του χρέους, η χώρα θα έχει τη δυνατότητα να αποπληρώνει το εναπομείναν χρέος από τη παραγωγή νέου πλούτου που θα φέρει η επιστροφή στην ανάπτυξη και όχι από το υστέρημα των πρωτόγεννων πλεονασμάτων.\nΈτσι θα οδηγήσουμε με σχέδιο και ασφάλεια τη χώρα, στην ανάκαμψη και τη παραγωγική ανασυγκρότηση.\nΑυξάνοντας άμεσα το Πρόγραμμα Δημόσιων Επενδύσεων κατά 4 τουλάχιστον δισεκατομμύρια.\nΑποκαθιστώντας σταδιακά όλες τις αδικίες του μνημονίου.\nΕπαναφέροντας σταδιακά μισθούς και συντάξεις ώστε να τονώσουμε τη ζήτηση και να αυξηθεί η κατανάλωση.\nΣτηρίζοντας τις μικρομεσαίες επιχειρήσεις με κίνητρα για την απασχόληση, αλλά και τη βιομηχανία επιδοτώντας το ενεργειακό κόστος με ρήτρα απασχόλησης και περιβάλλοντος.\nΕπενδύοντας στη γνώση, την έρευνα, τη νέα τεχνολογία, με στόχο να γυρίσουν πίσω στη πατρίδα οι νέοι επιστήμονες που μαζικά μεταναστεύουν τα τελευταία χρόνια.\nΞαναχτίζοντας το κοινωνικό κράτος, αλλά ταυτόχρονα και ένα κράτος δικαίου και αξιοκρατίας.\nΠολλοί όμως καλοπροαίρετα μας ρωτούν : Καλά όλα αυτά που θα κάνετε όταν καταφέρετε μετά από σκληρή διαπραγμάτευση μια βιώσιμη ευρωπαϊκή λύση.\nΌσο η λύση όμως αυτή καθυστερεί, έχετε σχέδιο ;\nΣήμερα απαντάμε με ευθύτητα αναλυτικά και κοστολογημένα.\nΑναλαμβάνουμε την ευθύνη και δεσμευόμαστε απέναντι στον Ελληνικό λαό για ένα Εθνικό Σχέδιο Ανασυγκρότησης, με το οποίο θα αντικαταστήσουμε το μνημόνιο από τις πρώτες κιόλας μέρες της νέας διακυβέρνησης, προτού και ανεξάρτητα από την έκβαση της διαπραγμάτευσης.\nΤο Εθνικό Σχέδιο Ανασυγκρότησης περιλαμβάνει τους τέσσερις μεγάλους πυλώνες για την αντιστροφή της κοινωνικής και οικονομικής αποδιάρθρωσης, την ανόρθωση της οικονομίας και την έξοδο από τη κρίση:\nΑ. ΠΡΩΤΟΣ ΠΥΛΩΝΑΣ : Το Πρόγραμμά μας για την αντιμετώπισης της ανθρωπιστικής κρίσης,\nΒ. ΔΕΥΤΕΡΟΣ ΠΥΛΩΝΑΣ : Τα άμεσα μέτρα για την επανεκκίνηση της οικονομίας\nΓ. ΤΡΙΤΟΣ ΠΥΛΩΝΑΣ : Το εθνικό σχέδιο για την ανάκτησης της εργασίας\nΔ. ΤΕΤΑΡΤΟΣ ΠΥΛΩΝΑΣ : Ο θεσμικός και δημοκρατικός μετασχηματισμό του πολιτικού συστήματος\nΑ. Το πρόγραμμα μας για την άμεση αντιμετώπιση της ανθρωπιστικής κρίσης, εκτιμώμενου κόστος της τάξεως των 2 δις ευρώ, αποτελεί ένα ολοκληρωμένο πλέγμα παρεμβάσεων έκτακτης ανάγκης προκειμένου να υψώσουμε αμέσως ασπίδα προστασίας για τα πιο ευάλωτα κοινωνικά στρώματα.\n(1). Δωρεάν ρεύμα σε 300000 νοικοκυριά κάτω από το όριο της φτώχειας. (κάρτα)\nΗ Κοινοβουλευτική Ομάδα του ΣΥΡΙΖΑ ήδη, στις αρχές της εβδομάδας, κατέθεσε νομοθετική τροπολογία για την άμεση αποκατάσταση της παροχής ηλεκτρικού ρεύματος στους δικαιούχους του κοινωνικού οικιακού τιμολογίου και δωρεάν ρεύμα στους δικαιούχους του, έως την ποσότητα των 1200 Kwh το τετράμηνο ανά οικογένεια. Δηλαδή, 3600 Kwh το χρόνο.\n(2). Πρόγραμμα επιδότησης διατροφής με κουπόνια σίτισης σε 300.000 άπορες οικογένειες. (κάρτα)\nΗ υλοποίησή του προβλέπεται από δημόσιο φορέα συντονισμού, σε συνεργασία με την τοπική αυτοδιοίκηση, την Εκκλησία της Ελλάδος, και οργανώσεις αλληλεγγύης, μέσω συμβεβλημένων και κοινωνικών παντοπωλείων.\n(3). Δωρεάν ιατρική περίθαλψη για όλους/ Δραστική μείωση συμμετοχής στη φαρμακευτική δαπάνη. (κάρτα)\nΤο πρόγραμμά μας περιλαμβάνει δωρεάν πρόσβαση για όλους, ασφαλισμένους και ανασφάλιστους, στις δημόσιες δομές υγείας και διασφάλιση της πρόσβασης για όλους στην αναγκαία φαρμακευτική αγωγή με δραστικό περιορισμό - έως μηδενισμό για ειδικές κατηγορίες – της επιβάρυνσης στη συμμετοχή των ασθενών στη φαρμακευτική δαπάνη.\n(4). Πρόγραμμα εξασφάλισης στέγης.\nΤο Πρόγραμμα θα υλοποιήσει ο προς επανίδρυση Οργανισμός Εργατικής Εστίας. Ο σχεδιασμός περιλαμβάνει την αξιοποίηση των παλιών εγκαταλελειμμένων κτιρίων και κλειστών ξενοδοχείων.\nΣτόχος η εξασφάλιση σε πρώτη φάση 25.000 διαμερισμάτων, με την επιδότηση του ενοίκιου στα €4 ανά τμ. (κάρτα)\n(5). Στήριξη χαμηλοσυνταξιούχων.\nΈχουμε ήδη δεσμευθεί για σταδιακή αποκατάσταση των χαμηλών συντάξεων.\nΣήμερα δεσμευόμαστε για ένα μέτρο που στόχο δεν έχει μόνο την αποκατάσταση των πληγέντων από το μνημόνιο, αλλά και να προκαλέσει ένα θετικό σοκ για την ενίσχυση της ζήτησης.\nΑποκαθιστούμε, αμέσως το δώρο των Χριστουγέννων, ως 13η σύνταξη, σε 1.262.920 συνταξιούχους που λαμβάνουν σύνταξη έως €700 ευρώ.\nΕίναι το πρώτο βήμα για την πλήρη αποκατάσταση της 13ης σύνταξης και του 13ου μισθού σε όλους, σταδιακά και σε συνάρτηση με τις οικονομικές συνθήκες.\n(6). Ειδική κάρτα μετακίνησης με τα μαζικά μέσα μεταφοράς\nΚαθιερώνουμε ειδική κάρτα μετακίνησης με μειωμένη εως συμβολική συμμετοχή, για μακροχρόνια άνεργους και όσους διαβιώνουν κάτω από το όριο της φτώχειας.\nΗ κάρτα θα είναι ετήσιας διάρκειας και θα ισχύει για όλα τα μέσα μαζικής μεταφοράς και θα απαιτεί πολύ μικρή έως συμβολική συμμετοχή από τους δικαιούχους.\n(7). Κατάργηση της εξίσωσης του ειδικού φόρου κατανάλωσης στο πετρέλαιο θέρμανσης και κίνησης. (κάρτα)\nΕπαναφέρουμε τη λιανική τιμή εκκίνησης του πετρελαίου θέρμανσης στα €0,90 ανά λίτρο αντί για €1,20 που ισχύει σήμερα\nΗ Κοινοβουλευτική Ομάδα του ΣΥΡΙΖΑ έχει ήδη καταθέσει και σχετική νομοθετική τροπολογία.\nΝα είστε βέβαιοι ότι η επαναφορά του ειδικού φόρου κατανάλωσης στο επίπεδο πριν από την εξίσωση με τον αντίστοιχο φόρο στο πετρέλαιο θέρμανσης, όχι μόνο δε θα έχει κόστος αλλά θα έχει και δημοσιονομικό όφελος, διότι θα αυξήσει σημαντικά την κατανάλωση.\nΓιατί οι άνθρωποι θα ξανανάψουν τα καλοριφέρ τους.\nΒ. Ο δεύτερος πυλώνας περιλαμβάνει μέτρα για την επανεκκίνηση της οικονομίας που έχουν ως προτεραιότητα την άρση της φορολογικής καταστολής στην πραγματική οικονομία, τη νέα σεισάχθεια βαρών, την ενίσχυση της ρευστότητας και της ζήτησης.\nΣε ότι αφορά τη πραγματική οικονομία η κατάσταση σήμερα είναι κυριολεκτικά ζοφερή.\nΗ φοροεπιδρομή της κυβέρνησης στη μεσαία τάξη και η βεβαίωση υπερβολικά αυξημένων φόρων στο τμήμα εκείνων των φορολογουμένων που αντικειμενικά ή από θέση δεν φοροδιαφεύγουν, παγίδευσε το μεγαλύτερο μέρος των πολιτών σε μια κατάσταση που απειλεί άμεσα την επαγγελματική τους υπόσταση, την οποιαδήποτε ατομική τους περιουσία, ακόμη και την ίδια τη βιολογική τους ύπαρξη, όπως αποδεικνύει ο πρωτοφανής αριθμός των αυτοκτονιών.\nΟι άνθρωποι του μόχθου, οι αγρότες, οι επαγγελματίες οι μικροί και μεσαίοι επιχειρηματίες, ο κορμός της πραγματικής οικονομίας βρίσκονται σήμερα αντιμέτωποι με μια λαίλαπα φόρων που υπερβαίνουν τις δυνάμεις τους.\nΑύριο δε κινδυνεύουν να βρεθούν αντιμέτωποι με μια λαίλαπα κατασχέσεων της ιδιωτικής περιουσίας από τράπεζες, αφού αδυνατούν να αποπληρώσουν δάνεια που σύνηψαν στο παρελθόν, πριν ξεσπάσει η κρίση, πριν μείνουν άνεργοι, πριν καταρρακωθεί το εισόδημά τους, πριν κλείσουν οι επιχειρήσεις τους.\nΗ επιμονή της κυβέρνησης να βάζει κι άλλα βάρη σε όσους έχουν ήδη καταρρεύσει είναι αδιέξοδη.\nΠολύ απλά γιατί δε μπορείς να εισπράξεις κάτι από κάποιον που δεν το έχει για να στο δώσει.\n«Ουκ αν λάβεις πάρα του μη έχοντος»\nΓια του λόγου το αληθές δείτε το ύψος των βεβαιωθέντων ανείσπαρχτων οφειλών προς το Δημόσιο : Είναι σήμερα περίπου 68 δισεκατομμύρια ευρώ.\nΚαι κάθε μήνα ο αριθμός αυτός αυξάνεται κατά 1δισεκατομύριο ευρώ.\nΣήμερα λοιπόν αφιερώνουμε τη παρέμβασή μας στη ΔΕΘ, στη πραγματική οικονομία και σας παρουσιάζουμε τα άμεσα μέτρα για την άρση της καταστολής που της επεβλήθη.\nΑφιερώνουμε τη παρέμβασή μας στον επαγγελματία, το μικρομεσαίο επιχειρηματία, τον αγρότη, τον υπάλληλο, τον άνεργο.\nΣτα εκατομμύρια δηλαδή των ελλήνων – θυμάτων του κου Σαμαρά και της τρόικας.\n(1)Μέτρα για την άμεση άρση της καταστολής στη πραγματική οικονομία (κάρτα)\ni. Συστήνουμε Ειδικές Επιτροπές Εξώδικου Διακανονισμού σε κάθε περιφέρεια για την Άμεση εκκαθάριση των βεβαιωμένων και ανείσπρακτων φορολογικών υποχρεώσεων μέχρι τις 31.12.2014 (κάρτα)\nΗ άμεση εκκαθάριση των φορολογικών υποθέσεων των μικρών και μεσαίων και επαγγελματιών για βεβαιωμένες φορολογικές υποθέσεις, πρόστιμα και άλλες διαφορές με τη φορολογική αρχή, οργανώνεται σε προτεραιότητα ώστε εντός εξαμήνου να υπάρξει άρση των αδικιών των φορολογικών οργάνων και υπολογισμός των πραγματικών και εισπράξιμων οφειλών από το κράτος.\nii. Τα ποσά που θα προκύψουν από την εκκαθάριση ρυθμίζονται σε 84 μηνιαίες δόσεις (κάρτα) και σε κάθε περίπτωση έτσι ώστε το συνολικό ποσό των ετήσιων δόσεων να είναι μέχρι το 20% του ετήσιου εισοδήματος του οφειλέτη.\nΣε περίπτωση συνδυασμού φορολογικής και ασφαλιστικής οφειλής, το συνολικό ποσό των ετήσιων δόσεων θα είναι μέχρι το 30% ετήσιου εισοδήματος του οφειλέτη.\niv. ¨Άμεση παύση ποινικών διώξεων και κατασχέσεων (κάρτα) τραπεζικών λογαριασμών, πρώτης κατοικίας, μισθών, κλπ, καθώς και χορήγηση φορολογικής ενημερότητας, σε όσους εντάσσονται στη διαδικασία ρύθμισης.\nvi. Κατάργηση της αντισυνταγματικής αυτόφωρης διαδικασία για οφειλές προς το Δημόσιο. (κάρτα)\nΗ προκαταβολή θα ορίζεται με πράξη του δικαστή και θα κυμαίνεται από 10% έως 20%, σύμφωνα με την οικονομική δυνατότητα του οφειλέτη.\nΜε αυτά τα μέτρα δε φιλοδοξούμε μόνο να ανακουφίσουμε τους ανθρώπους που αποτελούν τη ραχοκοκαλιά της οικονομίας, αλλά και ξανακκκινίσουμε τη πραγματική οικονομία αίροντας την ασφυκτική καταστολή που της έχει επιβληθεί από φόρους και πρόστιμα που δεν είναι δυνατόν να πληρωθούν.\nΤο άμεσο εκτιμώμενο όφελος από τη ρύθμιση χρεών και την έναρξη καταβολής δόσεων θα μας δώσει τη δυνατότητα να καλύψουμε χρηματοδοτικά κενά από αναγκαίες δράσεις για την ελάφρυνση και δικαιότερη κατανομή των βαρών, όπως η δεύτερη δράση που σήμερα εξαγγέλλουμε στα πλαίσια των μέτρων για την επανεκκίνηση της οικονομίας, που είναι η :\n(2) Άμεση Κατάργηση του ΕΝΦΙΑ. (προστασία της περιουσίας) (κάρτα)\nΟ ΕΝΦΙΑ είναι ο φόρος-σύμβολο της κοινωνικής αδικίας που διατρέχει το σύνολο της οικονομικής πολιτικής της κυβέρνησης Σαμαρά.\nΕίναι φόρος υπερ των εχόντων, διότι δεν αθροίζει την αξία όλων των ακινήτων που διαθέτουν και δεν φορολογεί αυτήν την αξία με προοδευτική φορολογική κλίμακα και αφορολόγητο όριο.\nΕίναι φόρος σε βάρος των φτωχών και των οικογενειών με παιδιά και χαμηλά εισοδήματα, με μόνη περιουσία την κύρια κατοικία τους.\nΟ ΕΝΦΙΑ, λοιπόν, δεν μπορεί να διορθωθεί, δεν μπορεί να βελτιωθεί – μπορεί μόνον να καταργηθεί.\nΘεσπίζουμε κοινωνικά δίκαιο φόρο μεγάλης ακίνητης περιουσίας (ΦΜΑΠ).\nΔε θα φορολογήσουμε κανένα με πλασματικές αξίες.\nΑναπροσαρμόζουμε άμεσα τις αντικειμενικές αξίες τουλάχιστον 30% εώς 35%.\nΟ φόρος αυτός θα έχει προοδευτική κλιμάκωση και υψηλό αφορολόγητο όριο.\nΔεν θα αφορά την πρώτη κατοικία εκτός από περιπτώσεις υπερπολυτελών κατοικιών.\nΔε θα αφορά τη μικρομεσαία ιδιοκτησία.\nΗ εισαγωγή του ΦΜΑΠ εντάσσεται στην προοδευτική μεταρρύθμιση του φορολογικού συστήματος, η οποία θα αποκαταστήσει τη συνταγματική αρχή της επιβάρυνσης ανάλογα με τη φοροδοτική ικανότητα του καθένα και θα περιορίσει σημαντικά τη φοροαποφυγή και τη φοροδιαφυγή.\n(3) Επαναφορά αφορολόγητου στα 12.000 ευρώ (κάρτα)\nΑποκαθιστούμε την προοδευτικότητα της φορολογικής κλίμακας φυσικών προσώπων, αυξάνοντας τον αριθμό των φορολογικών κλιμακίων και επαναφέροντας το αφορολόγητο όριο στα €12000 για όλους.\nΑνακατανέμουμε, συνεπώς, τα φορολογικά βάρη προς όφελος των χαμηλών και των μεσαίων εισοδημάτων.\nΓιατί τέσσερα χρόνια φορολογικής φρενίτιδας έχουν ισοπεδώσει οικονομικά τα χαμηλά στρώματα και τη μεσαία τάξη.\n(4) Θεσμοθετούμε τη «νέα σεισάχθεια» για τη ρύθμιση των λεγόμενων «κόκκινων δανείων», (κάρτα) που είναι προϋπόθεση για την εξυγίανση των χαρτοφυλακίων των τραπεζών, την αποκατάσταση της ρευστότητας, την ανακούφιση και την αναπτυξιακή επανεκκίνηση της οικονομίας.\nΗ «νέα σεισάχθεια» θα περιλαμβάνει, κατά περίπτωση, διαγραφή μέρους των οφειλών για όσους δανειολήπτες που είναι κάτω από το όριο της φτώχειας και, ως γενική αρχή, αναπροσαρμογή των οφειλών έτσι ώστε η συνολική εξυπηρέτησή τους σε τράπεζες, Δημόσιο και ασφαλιστικούς οργανισμούς να μην ξεπερνά το ⅓ του εισοδήματος του δανειολήπτη.\nΣυστήνουμε δημόσιο ενδιάμεσο φορέα διαχείρισης ιδιωτικού χρέους όχι ως μία «κακή τράπεζα», δηλαδή ως μία «bad bank», αλλά, αντίθετα, ως διαχειριστή κάθε τύπου ληξιπρόθεσμης οφειλής προς τις τράπεζες και ελεγκτή των τραπεζών ως προς την εφαρμογή των συμφωνημένων ρυθμίσεων.\nΟ φορέας αυτός θα διαχειρίζεται, όπου υπάρχουν, το σύνολο των ληξιπρόθεσμων οφειλών του δανειολήπτη σε τράπεζες και θα βρίσκεται σε επικοινωνία και συνεργασία με τις Ειδικές Επιτροπές εξώδικου διακανονισμού για χρέη προς το Δημόσιο και με ασφαλιστικά ταμεία για χρέη προς ασφαλιστικούς οργανισμούς, ώστε να υπάρχει συνολική εικόνα των βαρών και άρα των διευκολύνσεων του κάθε δανειολήπτη.\nΆμεσος στόχος να εμποδίσουμε την αξιοποίηση του ιδιωτικού χρέους, ως μέσου άλωσης της περιουσίας των πολιτών και ελέγχου του ιδιωτικού τομέα της οικονομίας.\nΤις αμέσως προσεχείς ημέρες, ο ΣΥΡΙΖΑ θα φέρει στη Βουλή νομοθετική ρύθμιση για επ’ αόριστο παράταση της αναστολής στους πλειστηριασμούς πρώτης κατοικίας, αξίας έως €300000.\nΚαθώς και νομοθετική απαγόρευση πώλησης ή εκχώρησης σε μη αναγνωρισμένους τραπεζικούς οργανισμούς ή επιχειρήσεις δικαιωμάτων δανειακών συμβάσεων και εμπραγμάτων ασφαλειών.\nΜε δυο λόγια δηλαδή δεν θα επιτρέψουμε στα κοράκια των διεθνών distress funds να κερδοσκοπήσουν δημεύοντας τις κατοικίες των πολιτών.\nΤο είπα και πέρσι, από αυτό εδώ το βήμα – το επαναλαμβάνω και φέτος: κλειδί για την επανεκκίνηση της οικονομίας είναι το χρηματοπιστωτικό σύστημα.\nΜε κυβέρνηση ΣΥΡΙΖΑ, το Δημόσιο ανακτά τον έλεγχο του Ταμείου Χρηματοπιστωτικής Σταθερότητας και ασκεί πλήρως τα διακαιώματά του στις ανακεφαλαιοποιημένες τράπεζες.\nΑυτό σημαίνει ότι έχει το πρώτο λόγο για τη διοίκησή τους.\nΤαυτόχρονα προχωράμε σε στοχευμένες ενέργειες με στόχο τη κάλυψη ρευστότητας στη πραγματική οικονομία. Όπως η τέταρτη δράση που σήμερα εξαγγέλλουμε στα πλαίσια των μέτρων για την επανεκκίνηση της οικονομίας, που είναι η:\n(4) Ίδρυση αναπτυξιακής τράπεζας και τραπεζών ειδικού σκοπού\nΓια μας η νέα αρχιτεκτονική του τραπεζικού συστήματος θα περιλαμβάνει, εκτός από τις ανακεφαλαιοποιημένες συστημικές τράπεζες, νέες συνεταιριστικές, τράπεζες ειδικού σκοπού και δημόσια αναπτυξιακή τράπεζα.\nΣ’ αυτό το πλαίσιο, ιδρύουμε αναπτυξιακή τράπεζα και τράπεζες ειδικού σκοπού για τους μικρομεσαίους και τους αγρότες.\nΓια να στηρίξουμε τις ανάγκες σε ρευστότητα των δυναμικών επαγγελματικών ομάδων που θα δώσουν ώθηση στην ανάπτυξη και τη παραγωγική ανασυγκρότηση.\n(5) Επαναφορά κατώτατου μισθού\nΑυξάνουμε τον κατώτατο μισθό στα €751 για όλους τους εργαζόμενους, ανεξαρτήτως ηλικίας.\nΤο δικό μας οικονομετρικό μοντέλο επιβεβαιώνει τα συμπεράσματα του μοντέλου του Ινστιτούτου Εργασίας της ΓΣΕΕ:\nΗ επαναφορά του κατώτατου μισθού όχι μόνο δεν έχει δημοσιονομικό κόστος, αλλά θα έχει από μόνη της και αναπτυξιακό αποτέλεσμα.\nΜόνον τον πρώτο χρόνο, θα έχει ως αποτέλεσμα την αύξηση της εγχώριας ζήτησης, κατά 0,75%, και του ΑΕΠ κατά 0,5%. Επιπλέον, θα δημιουργήσει και 7.500 νέες θέσεις εργασίας.\nΟ τρίτος πυλώνας του Εθνικού Σχεδίου Ανασυγκρότησης, που σήμερα σας παρουσιάζουμε, έχει να κάνει με το νέο μεγάλο εθνικό μας στόχο : Να ξανακερδίσουμε την εργασία στη πατρίδα μας.\nΚαι να ξαναδώσουμε ελπίδα και προοπτική στους νέους ανθρώπους που μαζικά εγκαταλείπουν τη χώρα, να μείνουν εδώ, να σηκώσουμε μαζί στις γερές μας πλάτες το άχθος της ανοικοδόμησης της πατρίδας μας.\nΓ. Σχέδιο ανάκτησης της εργασίας.\n(1) ¨Άμεση επαναφορά της εργασιακής νομοθεσίας, της μετενέργειας, των εργασιακών δικαιωμάτων. (κάρτα)\nΕπαναφέρουμε άμεσα μαζί με τον κατώτατο μισθό το πλαίσιο θεσμικής προστασίας των εργασιακών δικαιωμάτων που κατήργησαν οι μνημονιακές κυβερνήσεις.\nΕπαναφέρουμε το θεσμό της μετενέργειας, των συλλογικών συμβάσεων, του ΟΜΕΔ και της διαιτησίας.\nΚαταργούμε τις ρυθμίσεις για τις μαζικές και αδικαιολόγητες απολύσεις, την ενοικίαση εργαζομένων κλπ. (κάρτα)\n(2) Πρόγραμμα 300.000 νέων θέσεων εργασίας σε δημόσιο, ιδιωτικό τομέα και κοινωνική οικονομία.\nΥλοποιούμε άμεσα ένα έκτακτο πρόγραμμα για την ανάκτηση της εργασίας, διετούς διάρκειας, συνολικού κόστους 5 δις ευρώ εκ των οποίων 3 δις ευρώ για τον πρώτο χρόνο.\nΤο πρόγραμμα προβλέπει την καθαρή αύξηση των θέσεων εργασίας της τάξης των 300.000 στο σύνολο της οικονομίας – δηλαδή στον ιδιωτικό τομέα, στο δημόσιο, και στον τομέα της κοινωνικής και αλληλέγγυας οικονομίας.\nΈνα τέτοιο σχέδιο είναι – θα έλεγα υποχρεωτικό - για την απορρόφηση των μακροχρόνια ανέργων,ιδιαίτερα ηλικίας άνω των 55 ετών, και των νέων ανέργων, που θα τους προσπεράσει, σε μεγάλο βαθμό, η μεγέθυνση της οικονομίας.\nΔηλαδή αυτών που δε θα βρουν δουλειά, χωρίς ειδικά κίνητρα.\nΕκτός από την τοπική αυτοδιοίκηση, η απορρόφηση τους στον ιδιωτικό τομέα θα συνδυαστεί με στοχευμένες επιδοτήσεις νέων θέσεων εργασίας για νέους 15-24 ετών και μακροχρόνια ανέργους άνω των 35 ετών, σε μικρομεσαίες επιχειρήσεις.\nΘα συνδυαστεί, επίσης, με ρήτρες πρόσληψης μακροχρόνια ανέργων και νέων σε προγραμματικές συμβάσεις του Δημοσίου με τον ιδιωτικό τομέα και τον τομέα κοινωνικής οικονομίας, εφόσον υλοποιούν έργα του Δημοσίου.\nΘα περιλαμβάνει, επίσης, τη χρηματοδότηση ανέργων για αυτοαπασχόληση και δημιουργία νέων επιχειρήσεων.\n(3) Διευρύνουμε τον αριθμό των δικαιούχων του επιδόματος ανεργίας\nΤο πρόγραμμα μας για 300.000 νέες θέσεις εργασίας, θα εξοικονομήσει πόρους, αφού ένας σημαντικός αριθμός δικαιούχων του επιδόματος θα αποκτήσει εργασία.\nΣε ισάριθμους ανέργους θα χορηγηθεί επίδομα ανεργίας, με κοινωνικά κριτήρια.\nΟ τέταρτος Πυλώνας του Εθνικού Σχεδίου Ανασυγκρότησης, αφορά τις μεγάλες αλλαγές, τους μετασχηματισμούς που θα φέρει ο ΣΥΡΙΖΑ, στη θεσμούς και στη κρατική λειτουργία.\nΔ. Παρεμβάσεις για τη θεσμική και δημοκρατική ανασυγκρότηση του κράτους.\nΑπό τον πρώτο χρόνο διακυβέρνησης του ΣΥΡΙΖΑ θέτουμε σε κίνηση τη διαδικασία για τη θεσμική και δημοκρατική ανασυγκρότηση του κράτους.\nΗ αναγκαία ανασυγκρότηση του κράτους δεν είναι δυνατόν να επιτευχθεί με αλλεπάλληλους κύκλους απολύσεων.\nΑπολύσεις οι οποίες πολλές φορές είναι παράνομες. Και αυτές οι παρανομίες να είστε βέβαιοι ότι θα πάψουν να υπάρχουν.\nΕίναι ελάχιστου δημοσιονομικού αποτελέσματος, ενώ αποδιαρθρώνουν πολλές φορές κρίσιμες υπηρεσίες για τη λειτουργία του κράτους.\nΠροχωράμε λοιπόν άμεσα τη θεσμική και λειτουργική ενδυνάμωση των τριών κυττάρων της Δημοκρατίας: το Κοινοβούλιο, τη λαϊκή αυτοδιοίκηση και το συνδικαλισμό βάσης.\n(α). Προωθούμε την περιφερειακή συγκρότηση του κράτους.\nΕνισχύουμε, αρχικά, τη δημοκρατική συμμετοχή και διαφάνεια, την οικονομική αυτοτέλεια και την αποτελεσματική λειτουργία των δήμων και των περιφερειών.\nΟργανώνουμε τη συγκροτημένη μετάβαση στο αποκεντρωμένο κράτος των πολιτών.\nΠαράλληλα, ξεκινάμε το διάλογο με την κοινωνία και τις αυτοδιοικητικές δυνάμεις για τη συνολική αντικατάσταση του «Καλλικράτη» με νέο θεσμικό πλαίσιο για την αυτοδιοίκηση, που θα ολοκληρωθεί στο τέλος της αυτοδιοικητικής περιόδου.\nΑυξάνουμε σταδιακά τους πόρους της αυτοδιοίκησης, ώστε να αποκτήσει ενεργό ρόλο στην παραγωγική ανασυγκρότηση της χώρας.\nΣτην κατεύθυνση αυτή, η αναπτυξιακή τράπεζα που θα ιδρύσουμε θα έχει τη δυνατότητα, εκτός από τη χαμηλότοκη δανειοδότηση, να εκδίδει και ειδικά ομόλογα έργου για την αυτοδιοίκηση.\nΕνδυναμώνουμε το Κοινοβούλιο, ως νομοθετικό και ελεγκτικό θεσμό της εκτελεστικής εξουσίας, περιστέλλουμε δραστικά τη βουλευτική ασυλία, και καταργούμε το ιδιότυπο νομικό καθεστώς για την ποινική ευθύνη υπουργών, που θεσπίζει «μια φαύλη απόκλιση από τις αρχές της δημοκρατικής κοινωνίας».\n(γ). Επαναχαράσσουμε τον χάρτη λειτουργίας των μέσων μαζικής ενημέρωσης στην Ελλάδα.\nΡυθμίζουμε το ραδιοτηλεοπτικό τοπίο, με τήρηση όλων των νόμιμων προϋποθέσεων και με αυστηρά οικονομικά, φορολογικά και ασφαλιστικά κριτήρια.\nΕνισχύουμε τα περιφερειακά μέσα ενημέρωσης.\nΔημιουργούμε μια πραγματικά δημόσια τηλεόραση, δημοκρατική, πολυφωνική και με υψηλή ποιότητα προγράμματος, με την επανασύσταση της ΕΡΤ από μηδενική βάση.\nΕμείς δεν υποσχόμαστε. Δεσμευόμαστε.\nΚαι σήμερα εδώ στην 79η ΔΕΘ, ανοίγουμε έναν μεγάλο κύκλο\nδιαλόγου και συναπόφασης με τους πολίτες.\nΘα συνεχιστεί με τα δεκατρία περιφερειακά προγραμματικά συνέδρια, δείγματα γραφής μιας νέας διαδικασίας αποκεντρωμένου δημοκρατικού προγραμματισμού στη χάραξη της πολιτικής για την πατρίδα μας.\nΕπιδιώκουμε μια εθνική και κοινωνική συμφωνία μακράς πνοής στη μεγάλη, συλλογική προσπάθεια για την ανασυγκρότηση της πατρίδας μας.\nΔεν είναι απλή προγραμματική επιλογή.\nΕίναι η μόνη ελπίδα για το λαό μας.\nΕίναι όρος εθνικής και κοινωνικής επιβίωσης.\nΓια αυτό και σήμερα σας παρουσιάσαμε όχι αυτό που θα θέλαμε, αλλά αυτό που μπορούμε να κάνουμε.\nΈνα ρεαλιστικό και υλοποιήσιμο σχέδιο ανακούφισης και επανεκκίνησης της οικονομίας.\nΤο σχέδιό μας είναι κοστολογημένο.\nΥπολογίσαμε το συνολικό κόστος για το άμεσο πρόγραμμα αντιμετώπισης της ανθρωπιστικής κρίσης, καθώς και το δημοσιονομικό κόστος της κατάργησης εκτρωματικών φορολογικών μέτρων.\nΘα καλυφθεί εξ ολοκλήρου από τις εξής δράσεις :\nΚαι κοινωνικό και οικονομικό, όφελος:\nΑπό τη μια θα ανακουφίσουν τους πολίτες από τη μέγγενη της εφορίας και θα αποκαταστήσουν τη φοροδοτική ικανότητά τους.\nΚαι από την άλλη θα συμβάλουν στην αντιστροφή της ύφεσης και την επανεκκίνηση της οικονομίας, με τα συγκεκριμένα μέτρα για την άρση της καταστολής της πραγματικής οικονομίας, τα οποία περιέγραψα.\nΑπό τα 68 δις ληξιπρόθεσμων οφειλών στοχεύουμε να επαναβεβαιώσουμε και να εντάξομε στις ρυθμίσεις τουλάχιστον τα 20, σε βάθος επταετίας.\nΜε αυτή διαδικασία υπολογίζουμε ότι από τη ρύθμιση των ληξιπρόθεσμων οφειλών θα μπουν τον πρώτο χρόνο στα δημόσια ταμεία, περίπου, €3 δις.\nΔεύτερον με την αποφασιστική πάταξη της φοροδιαφυγής και του λαθρεμπορίου, που απαιτεί πάνω από όλα αποφασιστικότητα και πολιτική βούληση για συγκρούσεις με μεγάλα συμφέροντα.\nΕπιτρέψτε μου εδώ να υπογραμμίσω το εξής.\nΗ δήλωση της κ. Λαγκάρντ ότι δέχθηκε απειλές είναι συγκλονιστική.\nΚαι είναι απαράδεκτο να σιωπά η κυβέρνηση.\nΔιερωτώμαι, όσοι κουνάνε το δάχτυλο, που θα βρούμε τα λεφτά έχουν υπ’ όψην τους αυτή τη δήλωση;\nΠροτίθενται να κάνουν κάτι;\nΝα απαντήσουν για τις προκλητικές ασυλίες συγκεκριμένων στρωμάτων και κατηγοριών;\nΣε αυτή τη κατεύθυνση, έχουμε ήδη εκπονήσει σχέδιο δράσης με εξάμηνο ορίζοντα υλοποίησης.\nΚαταρχάς την αναβάθμιση και ραγδαία επίσπευση των ελέγχων στις ενδοομιλικές συναλλαγές, στις λίστες Λαγκάρντ, Λιχτενστάιν, εμβασμάτων, offshore εταιρειών και ακινήτων εξωτερικού.\nΓια αυτό το σκοπό συγκροτείται ειδική υπηρεσία με την απαραίτητη εξειδίκευση την τεχνολογική υποστήριξη και το προσωπικό.\nΣε αυτό το μέτωπο η κυβέρνηση έχει δείξει προκλητική και αδιανόητη αδράνεια.\nΔεύτερον, το σχέδιο δράσης μας προβλέπει την αναβάθμιση και ραγδαία επίσπευση της εγκατάστασης συστημάτων εισροών-εκροών και μοριακών ιχνηθετών σε κάθε πρατήριο και δεξαμενή, ώστε να παταχθεί το λαθρεμπόριο στα καύσιμα.\nΜε επίσπευση της διαδικασίας τοποθέτησης ανιχνευτών τύπου x ray, στις τελωνειακές εισόδους της χώρας.\nΔιότι μπορούμε και θέλουμε είμαστε αποτελεσματικοί με τον έλεγχο του λαθρεμπορίου στα καύσιμα, τα τσιγάρα και άλλα εμπορεύματα.\nΣυνολικά από τη πάταξη της φοροδιαφυγής και του λαθρεμπορίου, οι εκτιμήσεις κατά καιρούς έχουν ακουστεί πολύ φιλόδοξες.\nΕμείς μετριοπαθώς υπολογίζουμε ότι το σχέδιο δράσης μας, θα αποφέρει τουλάχιστον τρία δις το πρώτο χρόνο στα δημόσια ταμεία.\nΣε ό,τι αφορά το κόστος κεφαλαίου εκκίνησης του δημόσιου, ενδιάμεσου φορέα και το κόστος κεφαλαίου εκκίνησης της ίδρυσης τραπεζών ειδικού σκοπού, που συνολικά είναι της τάξης των €3 δις, θα το χρηματοδοτήσουμε από το λεγόμενο «μαξιλάρι» των, περίπου, €11 δις του Ταμείου Χρηματοπιστωτικής Σταθερότητας για τις τράπεζες.\nΣε ότι αφορά το συνολικό κόστος του σχεδίου για την ανάκτηση της εργασίας, αυτό ανέρχεται στα €5 δις από τα οποία τα €3δις στον πρώτο χρόνο εφαρμογής του.\nΑυτό, το πρώτο χρόνο θα χρηματοδοτηθεί κατά 1 δις από τη γέφυρα του ΕΣΠΑ 2007- 2013, κατά 1,5 δις από τα 2,5 δις του ΕΣΠΑ 2014-2020 και κατά 500 εκ από άλλα εξειδικευμένα ευρωπαϊκά εργαλεία για την αύξηση της απασχόλησης.\nΕδώ θα ήθελα να προσθέσω ότι στο πλαίσιο της τιτάνιας προσπάθειας για αποκατάσταση των συντάξεων, η κυβέρνηση μας θα αποδώσει στα ασφαλιστικά ταμεία κομμάτια της δημόσιας περιουσίας η οποία αυτή τη στιγμή λιμνάζει στο ΤΑΙΠΕΔ.\nΕίναι το ελάχιστο που πρέπει να γίνει για να διορθωθεί το έγκλημα του PSI που κατέστρεψε τα ασφαλιστικά ταμεία και τους ομολογιούχους, και να μπούμε στο δρόμο σταδιακής αποκατάστασης των συντάξεων.\nΜόλις απάντησα με τεκμηρίωση και στοιχεία στη κλασική αντίδραση σε κάθε πρόταση διεξόδου που καταθέτουμε εδώ και τρία χρόνια, που είναι η μονότονη ρήση : Και που θα βρείτε τα λεφτά;\nΣήμερα όμως, πέρα από την ανάλυση του κόστους και την εκτίμηση του οφέλους στις προγραμματικές μας δεσμεύσεις, θέλω να αναφερθώ ιδιαίτερα στην ανάγκη να υιοθετήσουμε όλοι μια διαφορετική φιλοσοφία, μια άλλη αντίληψη για την αντιμετώπιση των συνεπειών της κρίσης.\nΗ οικονομία δεν είναι απλή λογιστική.\nΗ οικονομία έχει δυναμικούς παράγοντες που τη καθορίζουν.\nΔεν είναι μια άσκηση κατανομής δεδομένων πόρων.\nΕίναι ανοιχτό σύστημα με δυνατότητες παραγωγής.\nΣε ότι μας αφορά, γνωρίζουμε παρά πολύ καλά τα δυσχερή οικονομικά μεγέθη που θα παραλάβουμε.\nΓνωρίζουμε το μέγεθος της καταστροφής που έχουν επιφέρει στη πραγματική οικονομία οι μονόδρομοι των μνημονιακών κυβερνήσεων.\nΕίμαστε όμως ταυτόχρονα βαθιά πεπεισμένοι πως η μοναδική λύση για να βγεί η χώρα από το τέλμα της ύφεσης, είναι η κινητοποίηση του κάθε Ελληνίδας και κάθε Έλληνα.\nΕίναι η κινητοποίηση και διάσωση του παραγωγικού δυναμικού της πατρίδας μας. Όσου τουλάχιστον έχει απομείνει εντός να αγωνίζεται και να παλεύει.\nΕμείς πιστεύουμε ότι ΜΟΝΟ δίνοντας όραμα και προοπτική στους ανθρώπους του μόχθου και της παραγωγής και ιδιαίτερα στις νέες και στους νέους επιστήμονες, μπορούμε ξανασηκώσουμε την Ελλάδα, να επανεκκινήσουμε την οικονομία.\nΜε συλλογικό όραμα, σχέδιο και ελπίδα, μπορούμε να ξαναφέρουμε στο τόπο μας την ανάπτυξη.\nΌχι με τις εργαλειοθήκες του ΟΟΣΑ και τις συνταγές του ΔΝΤ.\nΑλλά με το πατριωτισμό, το φιλότιμο, τις ικανότητες του κάθε Έλληνα πολίτη, που θα μπει μπροστά, θα πάρει στις πλάτες του την υλοποίηση του Εθνικού Σχεδίου Ανασυγκρότησης.\nΑξιοποιώντας τις ανεκτίμητες δυνατότητες και τα συγκριτικά πλεονεκτήματα του τόπου μας και των ανθρώπων του.\nΆλλωστε, αγαπητοί φίλοι, έχει πια γίνει κοινή συνείδηση: Η κρίση που ζούμε δεν είναι μόνο οικονομική, δεν είναι μόνο η καταστροφή του παραγωγικού ιστού, η παρατεταμένη ύφεση και αποεπένδυση.\nΗ κρίση είναι και κοινωνική, με κορυφαία εκδήλωση την πρωτοφανή σε καιρό ειρήνης ανεργία και τη φτώχεια.\nΕίναι όμως και κρίση θεσμών και αξιών, κρίση εμπιστοσύνης σημαντικής πλειοψηφίας της κοινωνίας προς την πολιτική, το Κοινοβούλιο, την αυτοδιοίκηση, τα κόμματα, τα συνδικάτα, προς τις ίδιες τις δυνατότητές μας ως κοινωνία να αντιμετωπίσουμε συλλογικά την κρίση.\nΓι’ αυτό και το δικό μας σχέδιο ξεκινά από αυτό το τελευταίο: Το πρώτο είναι να πιστέψουμε στη συλλογική μας δύναμη, να πιστέψουν οι εργαζόμενοι σ’ έναν νέο, αναβαθμισμένο ρόλο, να πιστέψουν οι νέοι σ’ ένα μέλλον που μπορούμε να σχεδιάσουμε και να υλοποιήσουμε μαζί.\nΝα πιστέψουν οι εργαζόμενοι στο δημόσιο στη δυνατότητα να υπάρξει ένα άλλο κράτος, φιλικό στον πολίτη και την κοινωνία, το οποίο θα υπηρετούν ως κοινωνικοί λειτουργοί και όχι απλά ως υπάλληλοι.\nΈνα αποκεντρωμένο κράτος των πολιτών.\nΝα πιστέψουμε ως κοινωνία ότι μπορούμε να κάνουμε συλλογικά σχέδια, να δεσμευόμαστε σ’ αυτά και να υλοποιούμε με συνέπεια.\nΚαι μπορούμε διότι αυτό το πετύχαμε και σε ιστορικές στιγμές ακόμη πιο δύσκολες.\nΓι’ αυτό ο πρώτος κύκλος ανασυγκρότησης της κοινωνίας θα αρχίσει με την ενεργοποίηση δύο παράλληλων διαδικασιών.\nΜε την πρώτη θα αρχίσουμε την κατά μέτωπο επίθεση στις εσωτερικές, τις ενδογενείς αιτίες της κρίσης.\nΚαι με τη δεύτερη θα αντιμετωπίσουμε τις εξωτερικές, διεκδικώντας μια νέα θέση και έναν νέο ρόλο για τη χώρα μας στην Ευρώπη, τα Βαλκάνια, τη Μεσόγειο, τον κόσμο.\nΚάνουν λάθος όσοι πιστεύουν ότι η ανάκαμψη της οικονομίας, αν και όποτε συμβεί, θα μειώσει από μόνη της τη φτώχεια και την ανεργία ή θα αποκαταστήσει τη εμπιστοσύνη προς την πολιτική και τους θεσμούς.\nΤο δικό μας σχέδιο είναι απλό, συγκεκριμένο, ρεαλιστικό, διότι ξεκινάει από μια ρεαλιστική διάγνωση της πραγματικότητας.\nΚυρίως όμως είναι ρεαλιστικό γιατί είναι ανατρεπτικό.\nΜόνος ρεαλισμός η ανατροπή των νεοφιλελεύθερων μονόδρομων, η ανατροπή των μνημονιακών καθεστώτων.\nΟ ΣΥΡΙΖΑ σήμερα έδωσε απαντήσεις.\nΡεαλιστικές και ανατρεπτικές συνάμα.\nΔεν κάναμε υποθέσεις.\nΔεν μοιράσαμε υποσχέσεις.\nΓιατί έχουμε μπροστά μας ένα δύσβατο δρόμο.\nΗ κυβέρνηση του ΣΥΡΙΖΑ δεν θα παραλάβει απλά καμένη γη.\nΑλλά μια χώρα διχασμένη και διαλυμένη, πολιτικά κοινωνικά και οικονομικά.\nΗ ευθύνη μας : Να την επανενώσουμε, όλες και όλοι μαζί.\nΚαι να την οδηγήσουμε στο ασφαλές και γόνιμο έδαφος της ανασυγκρότησης, της ανάπτυξης, της δημοκρατίας και της κοινωνικής δικαιοσύνης.\nΑυτή την ευθύνη μοιράσαμε σήμερα.\nΤην ευθύνη να αγωνιστούμε μαζί για την Ελλάδα που μας αξίζει.\nΓια μια Ελλάδα περήφανη, δημοκρατική και δίκαιη.\nΤο οφείλουμε στην ιστορία μας.\nΤο οφείλουμε στα παιδιά μας.\nΤο οφείλουμε στο μέλλον αυτού του τόπου.\nΑναρτήθηκε από τον διαχειριστή του Dimitrios Kalaitzis στις Κυριακή, Σεπτεμβρίου 14, 2014\n▼ Σεπ 14 (25)\nΕΘΝ. Ν ΚΕΡΑΜΙΔΙΟΥ - ΟΛΥΜ ΒΡΟΝΤΟΥΣ 3-0 - ΑΠΟΤΕΛΕΣΜΑ...\nΚΑΤΕΡΙΝΗ.Τιμήθηκε η Γενοκτονία των Ελλήνων της Μ. ...\nΤσίπρας: Το πρόγραμμά μας δεν στηρίζεται σε δανεισ...\nΔΟΚΤΩΡ ΛΑΜΠΡΑΚΗΣ: «ΔΗΜΟΚΡΑΤΙΑ & ΦΟΒΟΣ»\nΕΘΝΙΚΟΣ Ν ΚΕΡΑΜΙΔΙΟΥ - ΠΥΔΝΑ ΚΙΤΡΟΥΣ - 2η φάδη κυπ...\nΟ Πέτρος Μάης νέος Πρόεδρος και Διευθ Σύμβ της ΝΕΡ...\nΗ «Κυρία»... λύγισε τον Καρνέζη.έκανε ότι... μπορο...\nΧάνει Τζαβέλλα για ενάμισι μήνα ο ΠΑΟΚ απο θλάση.\nΝέα κάρτα μνήμης με αποθηκευτικό χώρο-μαμούθ\nΕγκώμια για Μανωλά από Ρούντι Γκαρσία και ιταλικό ...\nΣημάδια ανάκαμψης στην οικοδομή.Βελτιωμένη εικόνα ...\nStandard & Poor’s- Αναβάθμιση της ... Ελλάδας\nΛΕΒΙΣΙ.Αυτό το χωριό βγάζουν οι Τούρκοι στο σφυρί...\nΤσίπρας: Χορηγία Σαμαρά προς ΣΥΡΙΖΑ η μη μετάδοση ...\nΑ΄ΕΠΣΠ: Αποτελέσ.2ης-Βαθμολογία- 3η αγωνιστική\nevent απο τους καταστηματάρχες της Αγ.Λαύρας στην ...\nΑρχαιολογική έρευνα σε σπάνιο ναυάγιο του 16ου αιώ...\nΚαλλιεργούσε παραισθησιογόνους... κάκτους!\nΤα γκολ του Σαββάτου ..βίντεο Superleague το Σάββ...\nΠΑΟΚ- Μία τριάδα... φωτιά! Ευκολα 3-0 τη Νίκη-Βίντ...\nΓκάφα... μεγατόνων στην σκηνή από τον Kanye West!\nΜιαν ανάσα από το ταφικό μυστικό της Αμφίπολης…ΕΙΚ...\nΑποκεφάλισαν τον Βρετανό Χέινς οι τζιχαντιστές.ΒΙΝ...\nΣΑΜΑΡΑΣ: Ο Τσίπρας μας οδηγεί σε νέο μνημόνιο…


Αρχική Νέα Πολιτική Ανακολουθία, ασυνέπεια, κοροϊδία του κ. Σταμούλη στους δημότες Κινέττας\nΣτις: 30/07/2015 Σε: Πολιτική\nΓια μια ακόμα φορά ο κ. Σταμούλης και η διοίκηση του απέδειξε την ανακολουθία και την ασυνέπεια των προεκλογικών της λόγων απέναντι στους πολίτες.\nΔεν έχουν περάσει παρά 14 μήνες από τότε που ο κ Σταμούλης επισκέφθηκε μαζί με τους συνεργάτες του το ΚΑΠΗ και την Ομοσπονδία της Κινέττας και διατυμπάνιζε σε όλους τους τόνους ότι η Κινέττα επί διοικήσεως του θα μετατραπεί σε δημοτική κοινότητα. Ο δε τότε στενός συνεργάτης του κ. Λέλης το θεωρούσε δεδομένο ότι θα γίνει, αφού, όπως είπε στο δημοτικό συμβούλιο που έγινε γι΄αυτό το σκοπό, «έχουμε ελέγξει πλήρως την υπόθεση και είμαστε βέβαιοι ότι θα γίνει..».\nΗ παράταξη μας και ο επικεφαλής κ. Μαρινάκης ποτέ δεν είπε ότι η επίτευξη αυτού του στόχου είναι εφικτή, ούτε υποσχέθηκε κάτι τέτοιο. Αντιθέτως σε όλες τις προεκλογικές ομιλίες στην Κινέττα ο κ. Μαρινάκης τόνισε ότι ο χαρακτηρισμός της Κινέττας σε δημοτική κοινότητα είναι ανέφικτος, αφού σύμφωνα με τον «Καλλικράτη» η Κινέττα δεν πληροί πληθυσμιακά τις προϋποθέσεις.\nΌμως με καλή πίστη και θέλοντας να βοηθήσουμε με μια ομόφωνη απόφαση του δημοτικού συμβουλίου ψηφίσαμε θετικά.\nΤονίζουμε για μια ακόμα φορά πως εκφράσαμε ξεκάθαρα την άποψη μας περί μη εφικτότητας του στόχου αυτού στο δημοτικό συμβούλιο αλλά ως συνήθως δεν εισακουστήκαμε. Ο κ. Σταμούλης με το γνωστό αλαζονικό ύφος υπερθεμάτισε και θεώρησε βέβαιη την επίτευξη του στόχου.\nΈρχεται λοιπόν η απάντηση από το Υπουργείο Εσωτερικών, η οποία λέει ρητά τα εξής(έγγραφο με αρ. πρωτ. 1589/22-5-2015): «Σε απάντηση του ανωτέρω σχετικού, σας γνωρίζουμε ότι σύμφωνα με την παρ.2 του άρθρου 2 στο ν. 3852/2010, το κριτήριο για το χαρακτηρισμό της Δημοτικής Κοινότητας είναι πληθυσμιακό και ορίζεται σε τουλάχιστον 2.000 κατοίκους, βάσει της απογραφής de facto πληθυσμού. Κάτω από αυτό το όριο ορίζεται η Τοπική Κοινότητα. Συνεπώς και δεδομένου ότι ο αυτοτελής οικισμός της Κινέττας απεγράφη με πληθυσμό 1.811 κατοίκων (σχετ. ΦΕΚ Β΄699/20-3-2014), δεν είναι δυνατή η σύσταση Δημοτικής αλλά Τοπικής Κοινότητας.\nΠαρακαλούμε να ενημερώσετε το Δημοτικό Συμβούλιο, προκειμένου να αποφασίσει εάν τελικά συμφωνεί με την ίδρυση Τοπικής Κοινότητας και να τροποποιήσει την 48/2015 απόφαση του».\nΑυτά, δυστυχώς για τη διοίκηση του δήμου μας, αναγράφονται μόλις στο άρθρο 2 του νόμου του Καλλικράτη, αλλά οι διοικούντες μας ή δεν μπήκαν στον κόπο να τα διαβάσουν και να καταλάβουν ότι δεν γίνεται η Κινέττα Δημοτική Κοινότητα, ή το γνώριζαν και το απέκρυψαν από τους δημότες της Κινέττας για να υφαρπάξουν τη ψήφο τους, «πουλώντας» τους ψεύτικες ελπίδες. Το παρελθόν τους μας προτρέπει να υποθέσουμε το δεύτερο.\nΣήμερα, μετά από αυτή την εξέλιξη πως θα αντικρύσουν τους δημότες της Κινέττας;\nΣε ποιον πάλι θα ρίξουν τα βάρη της αποτυχίας; Γιατί κακά τα ψέματα άλλο δημοτική κοινότητα και άλλο τοπική κοινότητα. Ο νόμος είναι σαφής και διαχωρίζει όχι μόνο ποσοτικά, αλλά κυρίως ποιοτικά την αξιολόγηση και την προοπτική της κάθε κοινότητας. Άλλος ο αριθμός των συμβούλων στο συμβούλιο της δημοτικής κοινότητας (τουλάχιστον 5 μέλη), άλλος ο αριθμός των συμβούλων στο συμβούλιο της τοπικής κοινότητας( από 1 έως και 3 μέλη). Άλλο το ύψος του προϋπολογισμού της δημοτικής κοινότητας, άλλο το αντίστοιχο της τοπικής κοινότητας.\nΔεν μπορεί λοιπόν κανείς να ισχυριστεί ότι πρόκειται για αναβάθμιση της Κινέττας με το χαρακτηρισμό της ως τοπική κοινότητα.\nΟ κ. Σταμούλης για μια ακόμα φορά εξαπάτησε τους πολίτες. Άλλα υποσχέθηκε προεκλογικά, άλλα κάνει μετεκλογικά. Μετατρέπει την αδυναμία και την ανεπάρκεια του σε εξωτερικούς «δακτύλους» που θέλουν το κακό του τόπου και βέβαια πάντα δεν φταίει αυτός αλλά κάποιος άλλος.\nΗ διοίκηση του δήμου απαιτεί εμπειρία, αξιοπιστία, αμεσότητα και αποτελεσματικότητα.\nΟ κ. Σταμούλης και οι συνεργάτες του απέδειξαν για μια ακόμα φορά ότι δεν διαθέτουν τίποτα από όλα αυτά. Με την απειρία, την άγνοια και την αλαζονεία δεν χτίζουν αλλά καταστρέφουν. Τρανό παράδειγμα η κατάσταση των πόλεων των Μεγάρων και της Νέας Περάμου σήμερα. Οι πόλεις της λακκούβας, των αδέσποτων, των σκουπιδιών και της ανασφάλειας. Κι όλα αυτά γιατί σήμερα διοικεί τον τόπο μια διοίκηση που δεν μπορεί ακόμα να ισοσκελίσει τον προϋπολογισμό του 2015 και πειραματίζεται πάνω στις πλάτες των δημοτών.\n2 μετάλλια για τον ΑΟΜ στους Πανελλήνιους\nΣυνεχίζεται και το χειμώνα η «Σμύρνη μου αγαπημένη»


Επικήδειος στη Χρύσω Χατζηιωνά από το Λευκόνοικο | ΔΗΜΟΣ ΛΕΥΚΟΝΟΙΚΟΥ\nΙ. Ν. Αγίου Σπυρίδωνος, Λευκωσία\nΑναχώρησε για την ουράνια βασιλεία μια εξαιρετική κυρία, αρχόντισσα του Λευκονοίκου, πεπαιδευμένη, φιλομαθής, ευγενής και ευφυής, άξια νοικοκυρά, ευπρεπής, κοινωνική και εξωστρεφής, για την οποία σε όλη μου τη ζωή ήμουν τόσο περήφανη που καταγόταν από το Λευκόνοικο! Είναι από τα καλύτερα αντιπροσωπευτικά δείγματα των γυναικών του Λευκονοίκου του περασμένου αιώνα, της δεκαετίας του 1930, όταν οι πλούσιες κοπέλες, όπως οι κόρες των γιατρών, των δικηγόρων, των εμπόρων, των γεωργών, των δασκάλων στέλλονταν στις πόλεις για να μορφωθούν, γιατί στο τέλος της δεκαετίας ιδρύθηκε η Ανωτέρα Σχολή Λευκονοίκου.\nΗ αγαπημένη μας Χρύσω Μιχαηλίδου-Χατζηιωνά, 96 ετών, σύζυγος του μ. χαλκέντερου φιλολόγου, γυμνασιάρχη Ανδρέα Χατζηιωνά, αδελφή του μ. Μίκη Μιχαηλίδη, Επιθεωρητή των Μαθηματικών και του μ. Τάκη Μιχαηλίδη, κόρη του Παναή και της Άννας, από την οικογένεια Οικονομίδη, με κάποιο πρόγονο από τη Βηρυτό, τον Χατζηχριστόφη, όπως μάς έλεγε η ίδια, γι’ αυτό και ανήκε στην οικογένεια των “φελλάων”. Ήταν τρία αδέλφια υφασματέμποροι, Έλληνες χριστιανοί, οι οποίοι έφερναν από τη Βηρυτό “πανιά”. Οι άλλοι δύο νυμφεύτηκαν στην Αγκαστίνα ο ένας και στο Λάπαθος ο άλλος, όπως με πληροφόρησε σήμερα η κ. Αντρούλα Χριστοφή-Γεωργίου, από την ίδια οικογένεια.\nΚόρη πλούσιας οικογένειας από το Λευκόνοικο, είχε την ευλογία να έχει γονείς προοδευτικούς οι οποίοι την έστειλαν στην Αμερικάνικη Ακαδημία στη Λευκωσία. Η μητέρα μου η οποία την αγαπούσε, θυμόταν πόσο άρεσε στις γυναίκες του Λευκονοίκου, όταν τούς έκανε κατηχητικό!\nΟι γονείς της τής έκτισαν και ένα όμορφο διώροφο σπίτι στο κέντρο της κωμόπολής μας, αλλά δεν έζησε στο σπίτι αυτό, γιατί παντρεύτηκε τον φιλόλογο Ανδρέα Χατζηιωνά από την Άλωνα, και έκτισαν άλλο σπίτι στο Καϊμακλί. Απέκτησαν τρία εξαιρετικά παιδιά, τη Γιούλικα, τον Ίωνα και την Άννα, για τα οποία ήταν τόσο περήφανη, όπως και για τα εγγόνια και τα δισέγγονά της.\nΘυμάμαι ακόμα τη φιλοξενία της κάθε φορά που άνοιγε το σπίτι της για όλους τους φίλους τους στη γιορτή του συζύγου της.\nΠόσα καλούδια ετοίμαζε με αγάπη και περηφάνια, γιατί ήξερε ότι ήταν αξεπέραστη.\nΘα μπορούσα να σας απαριθμήσω άπειρες χάρες και δωρεές που είχε από τον Θεό η αγαπημένη μας Χρύσω, η οποία ήταν και όμορφη κυρία. Θα σταθώ στα έργα των χεριών της. Ήταν χρυσοχέρα. Έφτιαξε τόσα πολλά όμορφα χειροτεχνήματα που λες και δεν τα άγγιξε ανθρώπου χέρι. Αυτά τα αιθέρια έργα κοσμούν τα σπίτια των παιδιών και των εγγονών της, και σε λίγο θα δημοσιευτούν στο λεύκωμα με τα κειμήλια του Λευκονοίκου.\nΘα μπορούσα να μιλώ για ώρες για την αγαπημένη μου Χρύσω. Για την καλοσύνη της, την προσήνειά της, την ευχάριστη προσωπικότητά της. Πόσο μου άρεσε να μιλώ μαζί της, να μαθαίνω από τη σοφία της, να γελάμε μαζί και να θυμόμαστε το Λευκόνοικό μας! Πόσο τη θαύμαζα! Μέχρι το τέλος της ζωής της ζούσε με τα βιβλία!\nΑγαπημένοι μου, Γιούλικα, Ίωνα και Άννα, συλλυπητήρια για τη μητέρα σας. Σε σας, στα εγγόνια και στα δισέγγονά της εύχομαι να ζείτε, να τη θυμάστε και να τη μακαρίζετε. Ξέρω ότι κάθε χωρισμός με αγαπημένους μας, όσων χρονών και να είναι, είναι δύσκολος.\nΑγαπημένη μου λευκονοικιάτισσα, Χρύσω Χατζηιωνά,\nΤώρα η ψυχή σου, λεύτερο πουλί, πετά πάνω από το Λευκόνοικό μας.\nΠας να συναντήσεις τον αγαπημένο σου σύζυγο, τα αδέλφια και τους γονείς σου, τις γιαγιάδες και τους παππούδες σου.


Διαβάζοντας το Βιβλίο Των Συμβάντων: Οίστρος\nΛοιπόν άσε. Σου έχω την τέλεια ιδέα. Αν γράψεις κάτι με μούμια, στο τέλος να αποκαλυφθεί ότι η μούμια είναι ο τελευταίος Ναίτης.\n9 Σεπτεμβρίου 2008 - 10:54 π.μ.\nΚαι οι Νίντζα; Πού θα χωρέσουνε οι Νίντζα; :Ρ\n9 Σεπτεμβρίου 2008 - 10:58 π.μ.


Βιασμός 24χρονης στη Θεσσαλονίκη: Περιγραφή σοκ από το θύμα - «Θυμάμαι δυο άτομα στο δωμάτιο»\nNewsIT Τοπικα Νεα Περιγραφη σοκ απο την 24χρονη για το βιασμο: «Θυμαμαι δυο ατομα, τον εναν απο πανω μου, δεν μπορουσα να το αποτρεψω»\nΜε μια κατάθεση ψυχής η γυναίκα που έπεσε θύμα ομαδικού βιασμού την παραμονή της Πρωτοχρονιάς σε κεντρικό ξενοδοχείο της Θεσσαλονίκης αποκάλυψε τα όσα έγιναν το μοιραίο βράδυ.\nΣε μια συγκλονιστική περιγραφή για τον βιασμό της στη Θεσσαλονίκη η ίδια αναφέρει πως έχασε τη συνείδησή της όταν ήπιε ποτό που της πρόσφεραν, ενώ περιέγραψε πως θυμάται δύο άτομα στο ξενοδοχείο με τον έναν από πάνω της και την ίδια να μην μπορεί να κάνει τίποτα για να τους αποτρέψει…\nΗ 24χρονη Γεωργία μίλησε στο zougla.gr για όσα έζησε. Όπως είπε την προσκάλεσε στο πάρτι ο Μ.Π., τον οποίο γνωρίζει λίγα χρόνια. Σημείωσε πως τον είχε γνωρίσει ως πελάτισσα σε καφέ – μπαρ και στη συνέχεια έγιναν φίλοι.\nΑνέφερε πως είχε προσκληθεί σε πάρτι από τον ίδιο και στο παρελθόν και είχε πάει σε κάποια από αυτά, χωρίς να παρατηρήσει κάτι ανησυχητικό.\nΤι έγινε το μοιραίο βράδυ\nΣχετικά με το πάρτι στη σουίτα του ξενοδοχείου είπε στη συνέντευξή της στον Μάκη Τριανταφυλλόπουλο στο zougla.gr πως βρισκόταν για καφέ στο ξενοδοχείο, όταν ο Μ.Π. της ανέφερε το πάρτι και της είπε «πάρε μια φίλη σου να έρθεις».\nΤην παραμονή της Πρωτοχρονιάς ενώ βρισκόταν ήδη σε ρεβεγιόν στο σπίτι του εργοδότη της δέχτηκε πολλές κλήσεις και μηνύματα από τον Μ.Π., ο οποίος επέμεινε για το πάρτι. Θεωρώντας πως είναι προσβολή να μην πάει, πήρε μια 17χρονη φίλη της και πήγαν μαζί.\nΣημείωσε πως είχε ήδη πιει αλκοόλ στο σπίτι του εργοδότη της, όπου γινόταν το ρεβεγιόν. Όταν ο νεαρός άνδρας έμαθε ότι τελικά θα πήγαινε στο πάρτι του ξενοδοχείου, της είπε ότι: «”Θα πεις έναν αριθμό στη ρεσεψιόν και θα έρθεις σε ένα άλλο δωμάτιο“. Ούτε αναρωτήθηκα, ούτε τίποτα και έτσι και έκανα».\n«Θα καθόμασταν μισή ώρα και θα φεύγαμε»\nΣτο πάρτι, όπως είπε στο zougla.gr, «υπήρχαν γύρω στα 15 με 17 άτομα και υπήρχαν και άλλες κοπέλες» και συμπλήρωσε: «Ήταν περισσότερες οι κοπέλες, λιγότεροι οι άνδρες. Δεν συστηθήκαμε με κανέναν. Δεν γνώριζα κάποιον εκτός από τον Μ. και ακόμα ένα παιδί, το οποίο ήρθε να γνωριστούμε μέσω μιας γνωστής μου που βρήκαμε στο πάρτι. Ήμασταν μόνες μας, τρία κορίτσια σε μια γωνία και αποφασίσαμε να απέχουμε από όλο αυτό. Ήταν φανερό πως δεν ήμασταν και ευχαριστημένες με το πάρτι και είπαμε να καθίσουμε μισή με μια ώρα, να πιούμε ένα ποτό και να φύγουμε».\nΣτη συνέχεια η νεαρή γυναίκα σημείωσε πως ήπιε δύο ποτήρια σαμπάνια που έβαλε η ίδια και στη συνέχεια της έφεραν ένα ακόμα ποτό που η ίδια δεν είχε βάλει, αλλά το ήπιε και αυτό. «Η φίλη μου ζήτησε να φύγουμε και εγώ σκέφτηκα “πρωτοχρονιάτικα να πάω που;”. “Εσύ θα γυρίσεις στο σπίτι με την οικογένειά σου”, της είπα. “Εγώ δεν έχω κανέναν. Μόνο οι τοίχοι με περιμένουν”».\nΛίγο αργότερα εντελώς ξαφνικά «έχασε τη γη κάτω από τα πόδια της». Η ανήλικη φίλη της Γεωργίας κατάλαβε πως δεν ήταν καλά και μαζί με την τρίτη κοπέλα αποφάσισαν να φύγουν. Η 24χρονη τόνισε πως τον μόνο που χαιρέτησαν, ήταν «ο άνθρωπος που μας κάλεσε στο πάρτι, δηλαδή ο Μ.».\nΒγήκαν από το ξενοδοχείο, οι δύο φίλες της έφυγαν και εκείνη προσπαθούσε να βρει το αυτοκίνητό της χωρίς να τα καταφέρει. Στο μεταξύ, μια από τις δύο κοπέλες που ήταν στο πάρτι μαζί με την καταγγέλλουσα, της τηλεφώνησε για να δει την κατάστασή της, αλλά η νεαρή την καθησύχασε, λέγοντάς της πως «επικοινώνησε με τον Μ., ο οποίος θα τη βοηθήσει και θα της πει πού να πάει».\nΟ Μ. φαίνεται να της είπε να επιστρέψει στο ξενοδοχείο για να μπορέσει να τη βοηθήσει μιας και εκείνη δεν ήταν σε θέση ούτε να οδηγήσει, ούτε καν να αρχίζει να ψάχνει ταξί, ενώ δεν ήθελε να μιλήσει με κάποιον άλλον για να μην ανησυχήσει τους δικούς της ανθρώπους.\nΗ 24χρονη, λέει στη συνέχεια ότι έκλεισε ένα δωμάτιο, τον αριθμό του οποίου δεν θυμάται, γιατί το μόνο που την ενδιέφερε, ήταν «να πάει να ξαπλώσει εφόσον χανόταν η συνείδησή της».\nΌπως πήγαινε στο δωμάτιο, ο Μ. επικοινώνησε μαζί της και τον ενημέρωσε πως «θα κοιμόταν σε ένα δωμάτιο που είχε κλείσει και είχε πληρώσει».\nΩστόσο, μετά δέχτηκε ακόμα ένα τηλεφώνημα από άλλο αριθμό. Όπως είπε η νεαρή κοπέλα, έμαθε, την επόμενη ημέρα και ύστερα από την καταγγελία της στην Αστυνομία, πως έγινε «από τον βιαστή της, από το άτομο που παραδέχθηκε την πράξη του, έναν από τους πολλούς».\nΤόνισε πως τον άνδρα αυτόν δεν τον γνώριζε «ούτε καν ονομαστικά». Πηγαίνοντας προς το δωμάτιο η ίδια είπε ότι την περίμεναν τρεις άνδρες στο διάδρομο, λέγοντάς της να αφήσει το δωμάτιο που είχε κλείσει και να πάει να κοιμηθεί σε ένα άλλο. «Από την αστυνομία έμαθα ποιοι ήταν οι τρεις που με άρπαξαν στο ασανσέρ όταν προσπάθησα να πάω στο δωμάτιο μου. Οι δύο ήταν οι αδερφοί Λ.» σημείωσε.\nΤο επόμενο που περιγράφει η 24χρονη Γεωργία στο zougla.gr είναι όσα έγιναν στο δωμάτιο του ξενοδοχείου: «Στο δωμάτιο θυμάμαι δύο άτομα, έχω εικόνα από αυτήν την κατάσταση, από τον έναν άνθρωπο τη στιγμή που πάει να ξεκουμπώσει το παντελόνι του, ήταν από πάνω μου και εγώ είμαι στο κρεβάτι. Δεν θυμάμαι τίποτε άλλο, δεν θυμάμαι ούτε εγώ να αφαίρεσα κάτι, δεν θυμάμαι καμία απολύτως λειτουργικότητα, δεν είχα καμία απολύτως συνείδηση. Για κάτι τέτοιο δεν υπήρχε περίπτωση να συναινούσα ποτέ, αλλά δεν είχα και τη δύναμη να το αποτρέψω. Αυτό το θυμάμαι πολύ καλά, δεν είχα τη δύναμη να το αποτρέψω».\nΤο πρωί ξύπνησε κατά τις έντεκα παρά και το πρώτο πράγμα που έκανε ήταν να πιάσει το κινητό της. Δέχθηκε τηλεφώνημα από τον Μ. που την είχε προσκαλέσει στο πάρτι, ο οποίος της είπε, όπως λέει «να πάρει τα πράγματά της και να πάει στο μέρος όπου βρισκόταν αυτός για να ξεκουραστεί».\n«Να μιλήσουν όσοι ήταν στο πάρτι»\nΌπως λέει στη συνέντευξή της στο zougla.gr η 24χρονη: «Προσπαθώ να βρω μια δικαίωση σε αυτό. Θέλω όποια κοπέλα ήταν σε εκείνο το πάρτι, εκείνη τη βραδιά, να μιλήσει, να πει ότι αυτός ο άνθρωπος, ο Μ., ήταν στο πάρτι γιατί ισχυρίζεται ότι δεν ήταν και να πουν ότι ήταν καλεσμένες από αυτόν τον άνθρωπο γιατί έχω μάθει ότι όσες κοπέλες πήγαιναν στα πάρτι, της καλεί ο συγκεκριμένος, αλλά και η ομάδα αυτή».\n«Θεωρώ ότι υπάρχει μια ομάδα που προσπαθεί με έναν τρόπο να εκμεταλλεύεται ή να οδηγεί σε αυτή την κατάσταση κορίτσια ευάλωτα, είτε κορίτσια που θέλουν να βγουν και να πάνε στο μαγαζί τους και έχουν μια γνωριμία μαζί χωρίς, όμως, να σημαίνει ότι θέλουν ή συναινούν σε κάτι άλλο», σημείωσε.\n«Η 17χρονη προσπάθησε να με πείσει να μην πάμε στο πάρτι»\nΤόνισε χαρακτηριστικά πως: «Δεν πήγα στο πάρτι για να βιαστώ» και εξήγησε πως θέλησε να πάει στο πάρτι, καθώς δεν μπορούσε να διαχειριστεί πως εκείνη την ξεχωριστή ημέρα, δηλαδή την Πρωτοχρονιά, μιας και «όλοι ήταν με τις οικογένειές τους», εκείνη δεν είχε την δικιά της, θα επέστρεφε μόνη της σπίτι.\nΌπως είπε ο εργοδότης της μαζί με έναν φίλο του την βρήκαν στο ξενοδοχείο σε μια κατάσταση στην οποία «ήταν εμφανώς κακοποιημένη», όπως λέει στο zougla.gr.\nΣημειώνεται πως η Γεωργία μίλησε και για όσα έχει περάσει τα τελευταία δύο χρόνια: «Γενικά, η ζωή μου όλα τα χρόνια κυλούσε ομαλά με την οικογένειά μου. Ξαφνικά υπήρξαν κάποια προβλήματα, τα οποία ξεκίνησαν με το αγόρι μου. Είχα σχέση για πεντέμισι χρόνια μαζί του και, δυστυχώς, ανακαλύψαμε ότι είχε την ανίατη ασθένεια, την οποία και παλέψαμε για ενάμιση χρόνο. Παράλληλα, η μητέρα μου είχε μια χρόνια πάθηση με την καρδιά της και πάλευε για τη ζωή της, χωρίς να θέλει να το δείξει για να μην υπάρξει μεγαλύτερη στενοχώρια. Ο θάνατός της ήταν αιφνίδιος. Έχασα και τον πατέρα μου ξαφνικά από ένα τροχαίο. Προσπάθησα να το ξεπεράσω, να σταθώ δυνατή, να συνεχίσω τη ζωή μου. Δυστυχώς, κατέληξε και το αγόρι μου ύστερα από έναν χρόνο, με τον οποίο προσπαθήσαμε πάρα πολύ και ήταν και αυτό κάτι τρανταχτό για τη ζωή μου. Έπειτα χάνω και τη μητέρα μου ύστερα από 40 ημέρες».


Το απίστευτο «σπίτι του αρχιτέκτονα» στα Χανιά σε 25 φωτογραφίες\nΑρχική Τέχνες Το απίστευτο «σπίτι του αρχιτέκτονα» στα Χανιά σε 25 φωτογραφίες\nΑρχιτεκτονικές και άλλες… εκπλήξεις περιμένουν τον επισκέπτη αυτού του σπιτιού, για την ανακαίνιση του οποίου ο αρχιτέκτονας ιδιοκτήτης του Αριστομένης Βαρουδάκης έβαλε τέχνη και μεράκι.\nΤο σπίτι αυτό είναι ξεχωριστό για πολλούς λόγους: για τη μοναδική σχέση του με το Κρητικό τοπίο, τη στρατηγική θέση του για την εξερεύνηση της ανεξάντλητης σε ομορφιές Δυτικής Κρήτης, για το φως, την άνεση, τον καινοτόμο σχεδιασμό του και για τη μακρά και ενδιαφέρουσα, οικογενειακή ιστορία του.\nΑνασχεδιάστηκε και ανακαινίστηκε πρόσφατα, έχει δύο ορόφους και επιφάνεια 150 τ.μ..\nΕίναι ένα μοντέρνο κτήριο που βρίσκεται στο ιστορικό Νιό (Νέο) Χωριό στην περιοχή του Αποκόρωνα, 25 χλμ. νοτιανατολικά από την πόλη των Χανίων στην Δυτική Κρήτη.\nΗ μοναδική αίσθηση του χώρου του δημιουργείται από τον περίτεχνο συνδυασμό παραδοσιακών και σύγχρονων υλικών που χρησιμοποιήθηκαν για την κατασκευή του: λιθοδομή και ξύλο, μέταλλο και γυαλί(URL HIDDEN)\nΣτο ισόγειο βρίσκεται το καθιστικό, η κουζίνα, η τραπεζαρία, ένα μεγάλο υπνοδωμάτιο με ένα διπλό κρεβάτι και δύο μονά, ένα μπάνιο, το «γκαράζ» και μία μεγάλη σκεπαστή βεράντα που έχει θέα έναν μεγάλο ελαιώνα, το γραφικό χωριό Μαχαιροί στους πρόποδες της μικρής Μαδάρας και τις πανύψηλες βόρειες βουνοκορφές των Λευκών Ορέων(URL HIDDEN)\nΣτον ανοικτό πρώτο όροφο στεγάζεται το κύριο υπνοδωμάτιο και ένα μεγάλο μπάνιο με …θέα.\nΜεγάλη έκπληξη το ανοιχτό secret garage στη μέση του σπιτιού οπού φυλάσσεται μια Vintage Jaguar!\nΓύρω από το σπίτι ένας κήπος με οπωροφόρα δέντρα, οδηγεί σε μία πλαγιά με πλούσια μεσογειακή χλωρίδα η οποία καταλήγει σε ένα ποτάμι, ο ήχος του οποίου κρατάει συντροφιά στους ενοίκους τον χειμώνα και την άνοιξη. Ένα «δεντρόσπιτο» στην πλαγιά, φτιαγμένο από την παλιά ξυλεία του σπιτιού, προσφέρει ένα μοναδικό καταφύγιο για ηρεμία και στοχασμό.


Νεκρός ένας μαθητής από πυροβολισμό σε σχολείο στο Κεντάκι των ΗΠΑ | Μεσσηνία Online.gr\nHome ΕΙΔΗΣΕΙΣ ΚΟΣΜΟΣ Νεκρός ένας μαθητής από πυροβολισμό σε σχολείο στο Κεντάκι των ΗΠΑ\nΝεκρός ένας μαθητής από πυροβολισμό σε σχολείο στο Κεντάκι των ΗΠΑ\nΠριν από λίγο σημειώθηκαν πυροβολισμοί σε σχολείο στο Κεντάκι, των ΗΠΑ και μέχρι στιγμής έχει επιβεβαιωθεί πως ένας μαθητής είναι νεκρός.\nΤην ενημέρωση έδωσε ο ίδιος ο κυβερνήτης της περιοχής, ο οποίος μάλιστα κάνει λόγο για αρκετούς τραυματίες.\nΟι πυροβολισμοί στο σχολείο και ο νεκρός μαθητής\nΟι πληροφορίες που μεταδίδουν τα διεθνή μέσα ενημέρωσης κάνουν λόγο για τουλάχιστον πέντε τραυματίες. Το αιματηρό περιστατικό σημειώθηκε το πρωί της Τρίτης, 23.01.2018 (σ.σ. τοπική ώρα), σε λύκειο του Κεντάκι. Το σχολείο φυσικά εκκενώθηκε και πάνοπλοι άνδρες των Αρχών κατέφθασαν άμεσα.\nΟ δράστης έχει ήδη συλληφθεί. Το επιβεβαιώνει και αυτό ο κυβερνήτης του Κεντάκι, Matt Bevin. Σε ανάρτησή του στον λογαριασμό του στο Twitter, αναφέρει: «Τραγικό περιστατικό πυροβολισμών στην κομητεία Marshall. Ο δράστης είναι υπό κράτηση, έχει επιβεβαιωθεί μία απώλεια, πολλοί ακόμη είναι τραυματισμένοι… Πολλά παραμένουν ακόμη άγνωστα… Παρακαλώ μην κάνετε εικασίες και μην διαδίδετε φήμες… Ας αφήσουμε τους άνδρες που φτάνουν στο σημείο να κάνουν την δουλειά τους κι ας είμαστε ευγνώμονες που είναι εκεί να το κάνουν για εμάς…«.\nTragic shooting at Marshall County HS…Shooter is in custody, one confirmed fatality, multiple others wounded…Much yet unknown…Please do not speculate or spread hearsay…Let’s let the first responders do their job and be grateful that they are there to do it for us…\nPrevious Post«Μπρα-ντε-φερ» κυβέρνησης-αστυνομικών για τους πλειστηριασμούς: Δεν θα ξεσπιτώσουμε εμείς τους Ελληνες Next PostΆνδρας στο Μεξικό σκότωσε την σύζυγο του και έβαλε τα κομμάτια της σε κατσαρόλα


Η εκδήλωση συνεχίστηκε με μια στρογγυλή τράπεζα με θέμα «Το μέλλον της ξενόγλωσσης εκπαίδευσης». Η Διευθύντρια Σπουδών της σχολής μας, κα. Κωνσταντίνα Τριανταφυλλοπούλου, συζήτησε τις τάσεις, τις εξελίξεις και τις προβλέψεις για το μέλλον της ξενόγλωσσης εκπαίδευσης με τέσσερις πολύπειρους εκπροσώπους του χώρου:\nτον κ. Δημήτρη Πριμάλη, καθηγητή Αγγλικών στα Εκπαιδευτήρια Δούκα, Microsoft Expert Innovative Educator (2015-16) και Microsoft Innovative Educator Fellow (2017)\nτον κ. Luke Prodromou, καθηγητή, εκπαιδευτή καθηγητών και συγγραφέα εκπαιδευτικών βιβλίων για την εκμάθηση της αγγλικής γλώσσας\nτην κα. Ιωάννα Σκαρλίγκου, ιδιοκτήτρια του Κέντρου Ξένων Γλωσσών ΒΥΡΩΝ και πρώην μέλος του ΔΣ του δικτύου ΚΞΓ QLS\nτην κα. Αναστασία Σπυροπούλου, διευθύντρια σύνταξης του περιοδικού ELT NEWS και επίτιμη πρόεδρο του TESOL Macedonia- Thrace.\nΗ εκδήλωση έκλεισε με μια στρογγυλή τράπεζα με θέμα «Το μέλλον της μετάφρασης και της διερμηνείας». Ο Διευθυντής Σπουδών της σχολής μας, κ. Βασίλης Μπαμπούρης, παρουσίασε ποικίλες προβλέψεις για το μέλλον της γλωσσικής βιομηχανίας και συζήτησε γι’ αυτές με:\nτην κα. Ανθή Βηδενμάιερ, μεταφράστρια και διερμηνέα, επίκουρη καθηγήτρια στο Τμήμα Γερμανικής Γλώσσας και Φιλολογίας του Αριστοτέλειου Πανεπιστημίου Θεσσαλονίκης και αντιπρόεδρο της Ελληνικής Εταιρείας Μεταφρασεολογίας\nτον κ. Σπύρο Κονιδάρη, πρώην Γενικό Διευθυντή και νυν Chief Strategist της μεταφραστικής εταιρείας Commit\nτον κ. Άγγελο Κακλαμάνη, διερμηνέα και μεταφραστή, αντιπρόεδρο της Πανελλήνιας Ένωσης Μεταφραστών και ταμία του Συλλόγου Διερμηνέων Συνεδρίων Ελλάδας\nτον κ. Κώστα Ναδάλη, ιδιοκτήτη της εταιρείας ΤΜServe, αναλυτή, προγραμματιστή και ανεξάρτητο τεχνικό σύμβουλο σε θέματα μεταφραστικής τεχνολογίας και επιχώριας προσαρμογής.\nΚαι στις δύο τράπεζες, οι συμμετέχοντες διερεύνησαν το πιθανό μέλλον του τομέα τους, εξετάζοντας διατυπωμένες προβλέψεις ειδικών αλλά και διατυπώνοντας νέες, ώστε να προσφέρουν στο κοινό κατευθυντήριες γραμμές για τη σωστή προετοιμασία του στο διαρκώς εξελισσόμενο πεδίο των γλωσσικών επαγγελμάτων.\nΚατά τη διάρκεια της εκδήλωσης, έγινε κλήρωση για 2 θέσεις στα σεμινάρια Υποτιτλισμού της σχολής μας.\nH Μάρθα Νεοκλέους γεννήθηκε στη Λεμεσό της Κύπρου και σπούδασε Μετάφραση (Diplom Übersetzerin) στο Πανεπιστήμιο του Mainz στη Γερμανία και Διερμηνεία Συνεδρίων στο Πανεπιστήμιο του Leeds του Ηνωμένου Βασιλείου (MA in Conference Interpreting and Translation Studies - MACITS). Έχει εργαστεί στην Πρεσβεία της Ομοσπονδιακής Δημοκρατίας της Γερμανίας στην Κύπρο ως μεταφράστρια/διερμηνέας και στη συνέχεια ως ελεύθερη επαγγελματίας, προσφέροντας υπηρεσίες μετάφρασης και διερμηνείας στην Κύπρο και στο εξωτερικό. Τον Ιανουάριο του 2014 προσλήφθηκε στη θέση της γλωσσικού λειτουργού του Γραφείου Λευκωσίας της Γενικής Διεύθυνσης Μετάφρασης στην Αντιπροσωπεία της Ευρωπαϊκής Επιτροπής στην Κύπρο. Η κα Νεοκλέους είναι η πρώτη Κύπρια μεταφράστρια στα θεσμικά όργανα της ΕΕ. Στο πλαίσιο των αρμοδιοτήτων της διοργανώνει εκδηλώσεις για την προώθηση της πολυγλωσσίας και την αναβάθμιση του μεταφραστικού επαγγέλματος και καλύπτει τις μεταφραστικές ανάγκες της Αντιπροσωπείας προσαρμόζοντας γραπτά κείμενα από τις Βρυξέλλες (όπως δελτία τύπου και ενημερωτικά δελτία) στην τοπική γλωσσική πραγματικότητα.\nΟ Δημήτρης Πριμάλης διδάσκει τα Αγγλικά σαν ξένη γλώσσα (EFL) τα τελευταία 24 χρόνια. Πιστεύει ακράδαντα ότι η αλλαγή και η καινοτομία αποτελούν αναπόσπαστο κομμάτι της ξενόγλωσσης εκπαίδευσης. Μοιράζεται τη δουλειά του και τις απόψεις του σε τομείς όπως η ανάπτυξη δεξιοτήτων, κριτικής και δημιουργικής σκέψης και τεχνολογίας στην εκπαίδευση σε συνέδρια, στο blog του (A different side of EFL) και στις στήλες του στα ELT News, BELTA (Belgian English Language Teacher’s Association) Bulletin και ELTeaser. Έχει τιμηθεί με τον τίτλο του Microsoft Expert Innovative Educator (2015-16) και Fellow (2017) καθώς και το IATEFL Learning Technologies SIG Scholarship (2013). Διετέλεσε Newsletter editor (2004-06), αντιπρόεδρος και πρόεδρος (2011-13) της TESOL Greece και assistant editor στο IATEFL Learning Technologies SIG e-bulletin (2015-16). Από το 2015 συνδιδάσκει στο workshop «Integrating Learning Technology into the EFL syllabus” για τους τεταρτοετείς φοιτητές του Καποδιστριακού Πανεπιστημίου Αθηνών. Εργάζεται στο δημοτικό σχολείο των Εκπαιδευτηρίων Δούκα.\nΟ Luke Προδρόμου είναι καθηγητής, εκπαιδευτής καθηγητών και συγγραφέας εκπαιδευτικών βιβλίων για την εκμάθηση της αγγλικής γλώσσας. Αποφοίτησε από το Πανεπιστήμιο του Bristol, είναι κάτοχος μεταπτυχιακού τίτλου στις σπουδές στον Shakespeare (Πανεπιστήμιο του Birmingham), μεταπτυχιακού διπλώματος από το Πανεπιστήμιο του Leeds και διδακτορικού από το Πανεπιστήμιο τoυ Nottingham. Έχει γράψει βιβλία μεθοδολογίας για καθηγητές αγγλικών. Δίδαξε πολλά χρόνια στο Βρεταννικό Συμβούλιο και Shakespeare στο πανεπιστήμιο Θεσσαλονίκης. Έγραψε το βιβλίο με τίτλο Dealing with Difficulties, (Αντιμετωπίζοντας δυσκολίες), το οποίο βραβεύτηκε με το βραβείο Ben Warren. Το διδακτορικό του δημοσιεύτηκε το 2010 με τίτλο English as a Lingua Franca. Είναι μέλος της αγγλόφωνης θεατρικής ομάδας Luke-and-friends και ιδρυτικό μέλος της καμπάνιας υπέρ της πρόσβασης των ατόμων με αναπηρία για τους οποίους έγραψε, σκηνοθέτησε και συμπαρουσίασε το θεατρικό σκετς με τίτλο The Wheelchair Sketch (H αναπηρική καρέκλα). Διδάσκει Μεθοδολογία στο City College / Πανεπιστήμιο του Sheffield - Παράρτημα Θεσσαλονίκης.\nΗ Ιωάννα Σκαρλίγκου γεννήθηκε στην Αθήνα και σπούδασε Κοινωνιολογία στο Deree College. Έκανε το μεταπτυχιακό της στο Πανεπιστήμιο του Bradford (Αγγλία). Επιστρέφοντας στην Ελλάδα, μετά από μια μικρή περιπλάνηση σε κοινωνικές έρευνες και διαφήμιση, ανέλαβε την οικογενειακή επιχείρηση, το Κέντρο Ξένων Γλωσσών ΒΥΡΩΝ στα Πατήσια, το οποίο έκτοτε διευθύνει μαζί με τον σύζυγό της διδάσκοντας αγγλικά σε όλα τα επίπεδα. Από το 2006 το Κέντρο είναι μέλος του QLS (Quality Language Services) όπου έχει διατελέσει μέλος του Διοικητικού Συμβουλίου (2011-14). Πιστεύοντας στη διαρκή βελτίωση και ενημέρωση έχει παρακολουθήσει πολλά σεμινάρια και κύκλους σπουδών στο αντικείμενο της διδασκαλίας των ξένων γλωσσών.\nΗ Αναστασία Σπυροπούλου γεννήθηκε στον Πειραιά. Σπούδασε Ιστορία και Αρχαιολογία και Αγγλική Γλώσσα και Φιλολογία στο Πανεπιστήμιο Αθηνών. Δίδαξε αγγλικά στον ιδιωτικό τομέα επί 12 χρόνια πριν αλλάξει επαγγελματική κατεύθυνση και στραφεί στον τομέα της συγγραφής και των εκδόσεων. Τα τελευταία χρόνια είναι Διευθύντρια Σύνταξης του περιοδικού ELT NEWS το οποίο εκδίδεται επί 28 συναπτά έτη και αποτελεί πολύτιμο εργαλείο για τους καθηγητές ξένων γλωσσών και ιδιαίτερα της Αγγλικής, καθώς τους ενημερώνει για τα τεκταινόμενα στον τομέα της διδακτικής και της μεθοδολογίας της αγγλικής γλώσσας. Έχει δώσει διαλέξεις σε συνέδρια στην Ελλάδα και το εξωτερικό, έχει συμμετάσχει σε Ευρωπαϊκά Προγράμματα όπως η σύνταξη του Ευρωπαϊκού Χαρτοφυλακίου Γλωσσών και έχει τιμηθεί για την προσφορά της στην ξενόγλωσση εκπαίδευση τόσο στην Ελλάδα όσο και στο εξωτερικό από ποικίλους φορείς.\nΗ Ανθή Βηδενμάιερ είναι επίκουρη καθηγήτρια στο Τμήμα Γερμανικής Γλώσσας και Φιλολογίας του Αριστοτέλειου Πανεπιστημίου Θεσσαλονίκης όπου διδάσκει μετάφραση, διερμηνεία και υποτιτλισμό. Σπούδασε μετάφραση στο Πανεπιστήμιο Μάιντς της Γερμανίας με γλώσσες εργασίας τη γερμανική, ισπανική και αγγλική. Εκπόνησε τη διδακτορική διατριβή της στο Εθνικό και Καποδιστριακό Πανεπιστήμιο Αθηνών με θέμα τη μετάφραση της ποίησης. Εργάστηκε ως μεταφράστρια και διερμηνέας συνεδρίων στην Ελλάδα και στη Γερμανία και διετέλεσε πρόεδρος της Πανελλήνιας Ένωσης Μεταφραστών (2002-2006), ενώ είναι επίτιμο μέλος της από το 2012. Είναι ιδρυτικό μέλος και αντιπρόεδρος της Ελληνικής Εταιρείας Μεταφρασεολογίας. Στα τελευταία της ερευνητικά προγράμματα ανήκουν τα «Πορτρέτα Μεταφραστών» με συνεντεύξεις με μεταφραστές ελληνικής λογοτεχνίας στη γερμανική γλώσσα στο Centrum Modernes Griechenland του Ελεύθερου Πανεπιστημίου του Βερολίνου, το ευρωπαϊκό πρόγραμμα ORCIT με διαδικτυακό υλικό διδακτικής της διερμηνείας και το πρόγραμμα του DAAD «Ελληνογερμανικές συναντήσεις στη βιομηχανία και τη λογοτεχνία». Υπό την επίβλεψή της λειτουργεί και το μπλογκ «Το Στέκι της Μετάφρασης στη ΔΕΘΒ» όπου φοιτητές και φοιτήτριες της δημοσιεύουν τις συνεντεύξεις που παίρνουν οι ίδιοι από έλληνες και ξένους μεταφραστές στη Διεθνή Έκθεση Βιβλίου Θεσσαλονίκης.\nΟ Σπύρος Κονιδάρης είναι ιδρυτής της Commit. Διαθέτει πτυχίο στην Επιστήμη των Ηλεκτρονικών Υπολογιστών από το Πανεπιστήμιο του Σαν Ντιέγκο στις ΗΠΑ. Έχει εργαστεί στο χώρο της πληροφορικής και ως μεταφραστής σε αυτόν τον τομέα. Το 1997 ξεκίνησε την Commit, προσφέροντας υπηρεσίες μετάφρασης και localization στην ελληνική αγορά. Το 2017, μετά από 20 χρόνια στη θέση του Γενικού Διευθυντή, ανέλαβε τη θέση του Chief Strategist, υπεύθυνος για τη συνολική στρατηγική ανάπτυξης της εταιρείας. Έχει διατελέσει εκλεγμένο μέλος του Δ.Σ. του European Language Industry Association (ELIA) (2012-2016), ενώ εξακολουθεί να συμμετέχει εθελοντικά στις δραστηριότητες του οργανισμού.\nΟ Κώστας Ναδάλης, ασχολείται με την μετάφραση και ειδικότερα την εκπόνηση μεγάλων έργων τεχνικής μετάφρασης και ελληνοποίησης λογισμικού από το 1989 αρχικά ως υπεύθυνος έργου για σειρά έργων της ΙΒΜ και στην συνέχεια για άλλους μεγάλους πελάτες της ORCO A.E. όπως η Microsoft και η Oracle, ενώ διετέλεσε διευθυντής του Τμήματος Τεχνικής Μετάφρασης και Ελληνοποίησης Λογισμικού, μέτοχος και αντιπρόεδρος της εταιρείας μέχρι το 2007. Την τελευταία δεκαετία, προσφέρει τις υπηρεσίες του ως ανεξάρτητος τεχνικός σύμβουλος, αναλυτής, προγραμματιστής και εκπαιδευτής στον ευρύτερο χώρο της μετάφρασης και της τοπικής προσαρμογής λογισμικού στην Ελλάδα και το εξωτερικό μέσω της TMServe. Ασχολείται με την τεχνολογία στο χώρο της μετάφρασης και με τη χρήση και την ανάπτυξη εργαλείων υποβοήθησης, ελέγχου, διεκπεραίωσης και διαχείρισης της μετάφρασης για μεγάλα τεχνικά μεταφραστικά έργα.\nMore in this category: Παγκόσμια Ημέρα Μετάφρασης 2016 »


Η Ελλάδα προειδοποιεί την Αλβανία για το τσάμικο - Newsbomb - Ειδησεις - News\nΕΘΝΙΚΑ 18 Οκτ 2016 15:55\nΗ Αθήνα προειδοποίησε τα Τίρανα να είναι πιο προσεκτικά στο λεγόμενο τσάμικο, αφού σύμφωνα με τον επικεφαλής της ελληνικής διπλωματίας, Νίκο Κοτζιά, η Ελλάδα υπερέχει της Αλβανίας, όπως σημειώνει η σλαβική των Σκοπίων "Βέτσερ".\nΝα επιλύσουμε τα εκκρεμή ζητήματα με βάση το διεθνές δίκαιο και την ευρωπαϊκή παράδοση», δήλωσε ο ελληνας ΥΠΕΞ Ν. Κοτζιάς, σύμφωνα με τον τηλεοπτικό σταθμό Top Channel των Τιράνων.\nΟι τσάμηδες ζητούν την έγκριση του ψηφίσματος για την «τσαμουριά»\nΤσάμηδες: Να μην ξαναπατήσει το πόδι της η Χρυσή Αυγή στην Αλβανία!


Πρωτοπόροι της Μικρής Ζωής: Σάρα Σούζανκα - ΖΩΗ - 2019\nΠρωτοπόροι της Μικρής Ζωής: Σάρα Σούζανκα\nΈχουν περάσει πάνω από 10 χρόνια από τότε που έγραψε η Sarah Susanka το πρώτο της best-selling βιβλίο, The Not Big House . Έκτοτε, έχει εκδώσει οκτώ ακόμη βιβλία που επεκτείνονται στη μικρή φιλοσοφία της ζωής της, συμπεριλαμβανομένων αυτών που αφιερώνονται στην αναδιαμόρφωση, στον εξωραϊσμό και ακόμη και στον τρόπο ζωής μιας "όχι τόσο μεγάλης" ζωής.\nΗ Susanka είναι αδειούχος αρχιτέκτονας, αλλά έχει περάσει την τελευταία δεκαετία με επίκεντρο τη συγγραφή και την ομιλία. Το μάντρα της "να χτίσει καλύτερα, όχι μεγαλύτερο" είχε ευρεία επιρροή και συγκέντρωσε λεγεώνες οπαδών που αγκαλιάζουν αυτόν τον διαφορετικό τρόπο σκέψης. Κατά τη διάρκεια της οικονομικής κρίσης και της στεγαστικής κρίσης τα τελευταία χρόνια, οι ιδέες είναι ακόμη πιο διαδεδομένες. Εκτός από οικονομικούς λόγους, η Sarah υποστηρίζει ότι το μέγεθος ανταλλαγής για την ποιότητα είναι το πρώτο βήμα για την επίτευξη των βιώσιμων στόχων μας - μια κίνηση που πιστεύει ότι δεν είναι μόνο καλύτερη για τον πλανήτη αλλά για τη δική μας ευημερία.\nΕκτός από τη φυσική σφαίρα του οικοδομημένου περιβάλλοντός μας, η Susanka έχει πάρει την "όχι τόσο μεγάλη" ιδέα και την εφαρμόζει στον τρόπο με τον οποίο κατοικούμε στη ζωή μας, μια φιλοσοφία που γεννήθηκε από το ταξίδι της ζωής του συγγραφέα να επιβραδύνει και να επικεντρώνεται στη ζωή αυτή τη στιγμή. Και η Susanka έχει ένα καλό σημείο - ποια είναι η αξία στην απλοποίηση των σπιτιών μας εάν οι ζωές μας παραμείνουν γεμάτες, άθικτες και αφοσιωμένες; Στο βιβλίο της " Η όχι τόσο μεγάλη ζωή", οι ίδιες "όχι τόσο μεγάλες" ιδέες που ισχύουν για την αρχιτεκτονική μεταφράζονται στον τρόπο με τον οποίο κατοικούμε στη δική μας ζωή, τονίζοντας ότι είναι απαραίτητες μικρές και λεπτές αλλαγές (αντί δραστικά μέτρα) .\nΗ Susanka πιστεύει ότι υπάρχει μια υποκείμενη σχέση μεταξύ αυτής της φιλοσοφίας και της πράσινης διαβίωσης και την παίρνει πέρα από τα προϊόντα που επιλέγουμε ή τα έπιπλα που αγοράζουμε. Στην πραγματικότητα, κατά τη διάρκεια ενός πρόσφατου ομιλητικού συμβάντος, η Σάρα ενημέρωσε ότι "η ύπαρξη" τη στιγμή "και η μετάβαση από την επιθυμία της καρδιάς σας είναι η πιο βιώσιμη πράξη που μπορεί κανείς να εκτελέσει."\nΓια να δείτε την πλήρη συλλογή βιβλίων, επισκεφτείτε την ιστοσελίδα Not So Big.\n(Εικόνες: Sarah Susanka)\nΠρωτοπόροι της Μικρής Ζωής: Σάρα Σούζανκα - ΖΩΗ - 2019 © https://mylifepaper.com - 2019


Ποιά πολυεθνική ασφ.εταιρεία είναι πιό φιλική προς τον ασφ. διαμεσολαβητή. : Γενική συζήτηση για θέματα της δουλειάς μας\n[ Τώρα είναι Πέμ Μαρ 21, 2019 8:21 pm ]\nΑρχική σελίδα ‹ Ευρετήριο Δ. Συζήτησης ‹ ΣΥΖΗΤΗΣΕΙΣ ΔΙΑΜΕΣΟΛΑΒΟΥΝΤΩΝ ‹ Γενική συζήτηση για θέματα της δουλειάς μας ‹ Ποιά πολυεθνική ασφ.εταιρεία είναι πιό φιλική προς τον ασφ. διαμεσολαβητή.\nδιαμεσολαβητή, ασφ, τον, είμαι, ποιά, φιλική, προς, εταιρεία, είναι, πολυεθνική, πιό, κάποιες, είσαι, ασφαλιστικούς, διαμεσολαβητών\nΠοιά πολυεθνική ασφ.εταιρεία είναι πιό φιλική προς τον ασφ. διαμεσολαβητή.\nΠοιά πολυεθνική ασφ. εταιρεία θεωρείτε πως είναι φιλικότερη προς τον ασφ. διαμεσολαβητή?\nAIG GREECE 13% [ 3 ]\nALLIANZ 4% [ 1 ]\nGROUPAMA ΦΟΙΝΙΞ 0% [ 0 ]\nINTERAMERICAN 0% [ 0 ]\nERGO HELLAS 9% [ 2 ]\nGENERALI HELLAS 22% [ 5 ]\nING GROUP 4% [ 1 ]\nΚΑΜΙΑ 48% [ 11 ]\nΘέμα δημοσίευσης: Ποιά πολυεθνική ασφ.εταιρεία είναι πιό φιλική προς τον ασφ. διαμεσολαβητή.\nΔημοσιεύτηκε: Τρί Φεβ 17, 2015 11:41 am\nΓκάλοπ για πολυεθνικές ασφαλιστικές εταιρείες\nΠοιά θεωρείτε πως είναι η πιό φιλική ασφαλιστική εταιρεία προς τους ασφαλιστικούς διαμεσολαβητές?\nΘέμα δημοσίευσης: Re: Ποιά πολυεθνική ασφ.εταιρεία είναι πιό φιλική προς τον ασφ. διαμεσολαβητή.\nΔημοσιεύτηκε: Τρί Φεβ 17, 2015 5:39 pm\nΤο καμμία , γιατί δεν υπάρχει σαν επιλογή ???\nΔημοσιεύτηκε: Τρί Φεβ 17, 2015 11:42 pm\nΓιατί εάν υπήρχε δεν θα ρώταγες\nΔημοσιεύτηκε: Τετ Φεβ 18, 2015 11:11 am\nΜίλησε και ο Λαλάκης ο Εισαγώμενος\nΔημοσιεύτηκε: Τετ Φεβ 18, 2015 4:30 pm\nέχετε δίκιο, προστέθηκε και η επιλογή ΚΑΜΙΑ.\nΝα υπενθυμίσω πως το γκάλοπ απο το σύστημα μας επιτρέπει να έχουμε max 10 επιλογές, αυτός είναι και ο λόγος που πιθανώς κάποιες λείπουν απο την λίστα.\nΔημοσιεύτηκε: Τετ Φεβ 18, 2015 6:03 pm\nείσαι προβοκάτορας ρε......σκουλήκι των ελληνικών εταιριών..............\nΔημοσιεύτηκε: Τετ Φεβ 18, 2015 6:43 pm\nΕίμαι είμαι , και οταν έχω λεφτά και ανέβω σε κανα συνέδριο να δεις τι θα γίνει.\nΘα θυμηθούν οι παλιοί και θα μάθουν οι νέοι πως ήταν οι εικόνες απο το Σαράγεβο.....\nΔημοσιεύτηκε: Κυρ Φεβ 22, 2015 12:06 pm\nΔημοσιεύτηκε: Παρ Φεβ 27, 2015 3:47 pm\nΤο ΚΑΜΙΑ κέρδισε....αυτό λέει πάρα πολλά...\nΠοιές είναι οι διαφορές των θέσεων νοσηλείας?\nΠοιό Είναι το “Μητρώο” που Υποχρεούται να Τηρεί Ένας Ασφαλιστικός Πράκτορας;\nΤί είναι τα webinars;\nΤώρα είναι Πέμ Μαρ 21, 2019 8:21 pm | Time zone: Europe/Athens Διαγραφή cookies Δ. Συζήτησης | Η ομάδα | Κορυφή


Tv24: Σούπερ αποκλειστικό για τις Άγριες Μέλισσες - Καρέ καρέ ο γάμος Ελένης και Λάμπρου - MEDIA & TV - Athens magazine\nTv24: Σούπερ αποκλειστικό για τις Άγριες Μέλισσες - Καρέ καρέ ο γάμος Ελένης και Λάμπρου\n11 Φεβρουαρίου 2021 08:42\nΤο Tv24 που κυκλοφορεί στα περίπτερα έχει για εσάς όλες τις τηλεοπτικές εξελίξεις για τα αγαπημένα σίριαλ της ελληνικής τηλεόρασης. Μην το χάσετε, γιατί έχει τρομερά αποκλειστικά.\nΆγριες Μέλισσες: Μόνο εμείς έχουμε το γάμο Ελένης και Λάμπρου με φωτογραφίες! 8 Λέξεις: Η πεθερά του Αιμίλιου επιτίθεται στην Ελισάβετ. Ήλιος: Η Αλίκη βρίσκει τη μητέρα της. Έξαψη: Η Εβίτα απατάει τον Αλέξανδρο!\nΆγριες Μέλισσες: "Βόμβα" στο σπίτι των Σεβαστών με την είδηση του διαζυγίου - Όλες οι εξελίξεις